ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ προς το Ευρωπαϊκό Κοινοβούλιο και το Συμβούλιο σχετικά με το πρόγραμμα GALILEO

ΠΙΝΑΚΑΣ ΠΕΡΙΕΧΟΜΕΝΩΝ

Περίληψη

Εισαγωγή

Πρόκληση για την Ευρώπη

1ο μέρος : Ο καθορισμός του συστήματος

1. Οι ανάγκες των χρηστών και οι προσφερόμενες υπηρεσίες

2. Η αρχιτεκτονική του συστήματος

3. Η ενσωμάτωση του προγράμματος EGNOS στο πρόγραμμα GALILEO

4. Η ρύθμιση, η τυποποίηση και η πιστοποίηση

5. Η διεθνής συνεργασία

2ο μέρος : Τα οικονομικά και χρηματοπιστωτικά ζητήματα

1. Το κόστος του GALILEO

2. Η χρηματοδότηση του GALILEO

3. Τα πλεονεκτήματα που αποφέρει το GALILEO

4 : Η ροή εσόδων

3ο μέρος : Η διαχειριστική δομή

1. Η προσωρινή δομή

2. Η οριστική δομή

Συστάσεις

ΠΑΡΑΡΤΗΜΑΤΑ

1. Η ευρωπαϊκή αγορά δορυφορικής ραδιοπλοηγήσεως (2000-2005)

2. Η υπηρεσία έρευνας και διάσωσης

3. Το σχέδιο ανάπτυξης του GALILEO

4. Η ενσωμάτωση του προγράμματος EGNOS στο πρόγραμμα GALILEO

5. Συνθετική περιγραφή του προγράμματος GALILEO

6. Κατάλογος μελετών

7. Δημοσιονομικό δελτίο

Περίληψη

Η δορυφορική ραδιοπλοήγηση αποτελεί τεχνολογία αιχμής, που επιτρέπει στον χρήστη δέκτου να λαμβάνει σήματα που εκπέμπονται από διάφορους δορυφόρους, προκειμένου να καθορίζει με μεγάλη ακρίβεια ανά πάσα στιγμή, εκτός από την πολύ ακριβή ώρα, την θέση του σε μήκος, πλάτος και ύψος.

Η τεχνολογία αυτή, η οποία μέχρι στιγμής εφαρμόζεται στις Ηνωμένες Πολιτείες με το σύστημα GPS (Παγκόσμιο σύστημα εντοπισμού στίγματος) και στη Ρωσία με το σύστημα GLONASS (Παγκόσμιο σύστημα δορυφορικής πλοήγησης), χρηματοδοτούμενη και ελεγχόμενη από το στρατό, γνωρίζει ωστόσο αυξανόμενη επιτυχία, η οποία επιβραβεύεται καθημερινά με νέες εφαρμογές στις χώρες της Ευρωπαϊκής Ένωσης και σε ολόκληρο τον κόσμο. Η χρήση τους και η αγορά τους καλύπτουν ήδη πλειάδα δραστηριοτήτων, η οποία καλύπτει όλους τους τύπους μεταφορών (εντοπισμός και μέτρηση της ταχύτητας των οχημάτων, ασφάλειες, ...) έως την ιατρική (θεραπεία ασθενών εξ' αποστάσεως, ...), στην δικαιοσύνη (παρακολούθηση υπόπτων, ...), στις τελωνειακές υπηρεσίες (επιτόπου έρευνες, ...), ή στην γεωργία (ρύθμιση των δόσεων λιπασμάτων ή ζιζανιοκτόνων σε συνάρτηση προς το έδαφος, ...).

Στην ανακοίνωσή της της 10ης Φεβρουαρίου 1999, η Επιτροπή παρουσιάζει αυτόνομο πρόγραμμα δορυφορικής ραδιοπλοήγησης με ονομασία GALILEO, του οποίου η ανάπτυξη προτείνεται σε τέσσερις φάσεις, εκ των οποίων η φάση καθορισμού ολοκληρώνεται στα τέλη του έτους 2000 :

Οι επακόλουθες φάσεις του προγράμματος GALILEO

Φάση ανάπτυξης και επιβεβαίωσης (2001-2005)

- Σύνολο του λεπτομερούς καθορισμού των τμημάτων (διαστημικών, επιγείων, χρηστών)

- Ανάπτυξη των δορυφόρων, των επιγείων στοιχείων.

- Επιβεβαίωση του συστήματος «σε τροχιά».

Φάση εφαρμογής (2006-2007)

- Κατασκευή, εκτόξευση των δορυφόρων.

- Εγκατάσταση του πλήρους τμήματος εδάφους.

Φάση εκμετάλλευσης (από το 2008)

Ανανέωση των δορυφόρων, εκμετάλλευση των κέντρων, συντήρηση.

Το Συμβούλιο, υπογραμμίζοντας συγχρόνως την ανάγκη να δοθεί θετική ώθηση στις βιομηχανίες και υπηρεσίες μας και να διασφαλιστεί η ανεξαρτησία της Ευρώπης σε μία τόσο βασική τεχνολογία, στο ψήφισμά του της 19ης Ιουλίου 1999, ζητεί από την Επιτροπή να αναπτύξει σύστημα πολιτικής χρήσεως, παγκόσμιο, το οποίο θα διαχειρίζονται οι πολιτικές δημόσιες αρχές και το οποίο θα επιφέρει σημαντική προστιθέμενη αξία σε σχέση προς υπάρχοντα συστήματα, παραμένοντας πάντα συμβατό προς αυτά.

Κατά τη διάρκεια της φάσεως καθορισμού το 2000, η Επιτροπή και η Ευρωπαϊκή Υπηρεσία Διαστήματος κινητοποίησαν μεγάλο μέρος της ευρωπαϊκής διαστημικής βιομηχανίας, καθώς και ενδεχομένων φορέων παροχής υπηρεσιών, προκειμένου να καθοριστούν τα πλαίσια του έργου αυτού.

Η παρούσα ανακοίνωση περιγράφει τα αποτέλεσματα της φάσεως αυτής. Επιβεβαιώνει το στρατηγικό και επίσης οικονομικό ενδιαφέρον του έργου και υποβάλει πρόταση για την προώθησή του ήδη από το 2001, συνοδευόμενη ωστόσο από ορισμένες προϋποθέσεις που θεωρούνται από την Επιτροπή ως απαραίτητες για την επιτυχία της εφαρμογής του προγράμματος GALILEO.

Πρόκειται για τις ακόλουθες:

Η Επιτροπή θεωρεί ότι :

-η δορυφορική ραδιοπλοήγηση αποτελεί βασική τεχνολογία για την ανάπτυξη των οικονομιών μας και ότι η ανάπτυξη, προς το σκοπό αυτό, σχηματισμού δορυφόρων που θα ανήκει στην Ευρωπαϊκή Ένωση είναι απαραίτητη για την διατήρηση της ανεξαρτησίας.

-βάσει των αποτελεσμάτων των μελετών κόστους/αποτελέσματος, το πρόγραμμα GALILEO είναι αποδοτικό και επαρκώς ελκυστικό ώστε να μην είναι πλέον απαραίτητες δημόσιες χρηματοδοτήσεις υπό μορφή επιδοτήσεων από το 2007 και μετά.

-για την φάση ανάπτυξης και επιβεβαίωσης (2001 - 2005) , είναι προγραμματισμένη η απαραίτητη χρηματοδότηση μέσω δημοσίων επιδοτήσεων, χωρίς να χρειαστεί ενίσχυση από συμπληρωματικές δημόσιες εισφορές στο πλαίσιο του κοινοτικού προϋπολογισμού ή εκείνου της Ευρωπαϊκής Υπηρεσίας Διαστήματος.

-η χρηματοδότηση της φάσεως εφαρμογής, η οποία συνίσταται στην κατασκευή και στην εκτόξευση δορυφόρων, καθώς και στην δημιουργία του δικτύου επιγείων υποδομών, θα καταστήσει απαραίτητη επένδυση του ιδιωτικού τομέα ύψους 1,5 δισεκατομ. EUR . προς το σκοπό αυτό θα υπάρξει σύμπραξη δημοσίου και ιδιωτικού τομέα ήδη από τη φάση ανάπτυξης και επιβεβαίωσης.

-η δημιουργία σύμπραξης δημοσίου - ιδιωτικού τομέα απαιτεί νομικό και δημοσιονομικό πλαίσιο όσο το δυνατόν γρηγορότερα και για το σκοπό αυτό :

*Πρέπει να δημιουργηθεί ήδη από το 2001 προσωρινή δομή συντονισμένης διαχείρισης του έργου GALILEO, η οποία θα συνδέει την Επιτροπή και την Ευρωπαϊκή Υπηρεσία Διαστήματος.

*Η Επιτροπή θα προετοιμάσει τις απαραίτητες προτάσεις για την δημιουργία οριστικής δομής, η οποία θα διαθέτει προϋπολογισμό επενδύσεων που θα προκύπτει από την συνένωση όλων των ταμείων που επηρεάζονται από το έργο.

*Πρέπει να διασφαλίζεται από την δομή αυτή ο έλεγχος του έργου EGNOS.

*Κάθε χρόνο, θα συντάσσεται έκθεση προς το Συμβούλιο και το Ευρωπαϊκό Κοινοβούλιο σχετικά με την εξέλιξη του φακέλου, σχετικά με την εφαρμογή δομών διαχείρισης του προγράμματος και προκειμένου να παρέχει προς αυτά περιγραφή πριν από τον Δεκέμβριο 2004 της χρηματοδότησης της φάσεως εφαρμογής (2006-2007).

Eισαγωγή

Η δορυφορική ραδιοπλοήγηση αποτελεί τεχνολογία αιχμής. Προκύπτει από την εκπομπή σημάτων από δορυφόρο σε τροχιά, που δίνουν την ώρα με εξαιρετική ακρίβεια. Ένας δέκτης ο οποίος λαμβάνει τα σήματα αυτά από πολλούς δορυφόρους σε σχηματισμό μπορεί κατόπιν αυτού να καθορίζει με μεγάλη ακρίβεια ανά πάσα στιγμή, εκτός από την πολύ ακριβή ώρα, την θέση του σε μήκος, πλάτος και ύψος.

Η τεχνολογία αυτή, η οποία μέχρι στιγμής εφαρμόζεται στις Ηνωμένες Πολιτείες με το σύστημα GPS και στη Ρωσία με το σύστημα GLONASS και η οποία χρηματοδοτείται και ελέγχεται από το στρατό, παρουσιάζει εν τω μεταξύ αυξανόμενη επιτυχία, η οποία καθημερινά επιβραβεύεται με νέες εφαρμογές στις χώρες της Ευρωπαϊκής Ένωσης και σε ολόκληρο τον κόσμο. Η χρήση τους και η αγορά τους περιλαμβάνουν ήδη ποικιλία δραστηριοτήτων, για να αναφέρουμε μόνο μερικές, που καλύπτουν φυσικά όλους τους τύπους μεταφορών (εντοπισμός και μέτρηση της ταχύτητας των οχημάτων, ασφάλειες, ...), αλλά επίσης περιλαμβάνουν την ιατρική (θεραπεία ασθενών εξ αποστάσεως, ....), την δικαιοσύνη (παρακολούθηση κατηγορουμένων, ...), ή την υπηρεσία των τελωνείων (έρευνες επί τόπου, ...), ή την γεωργία (ρύθμιση των ποσοτήτων λιπασμάτων ή ζιζανιοκτόνων ανάλογα με το έδαφος, ...). Εξάλλου, είναι δυνατόν σε οποιονδήποτε να προμηθεύεται σε πολύ λογική τιμή δέκτη GPS, που του επιτρέπει να εντοπίζεται επί της οδού, στη θάλασσα ή στο βουνό αλλά χωρίς καμία εγγύηση ακριβείας, ούτε συνεχείας της υπηρεσίας.

Η Επιτροπή, κατόπιν εντολής του Συμβουλίου ήδη από τον Μάρτιο 1998, υπέβαλε στην ανακοίνωσή της της 10ης Φεβρουαρίου 1999 [1] αυτόνομο πρόγραμμα δορυφορικής ραδιοπλοήγησης που ονομάζεται GALILEO, του οποίου η ανάπτυξη προτείνεται σε 4 φάσεις: τον καθορισμό το 2000, την ανάπτυξη και επικύρωση μέχρι το 2005, την εφαρμογή μέχρι το 2007 και, τέλος, τη λειτουργία και εκμετάλλευση από εκεί και πέρα.

[1] COM(1999)54 τελικό της 10.2.99

Τα Ευρωπαϊκά Συμβούλια της Κολωνίας το 1999 και της Feira το 2000 τόνισαν την στρατηγική σημασία του GALILEO και την ανάγκη λήψης αποφάσεως σχετικά με την προώθηση του προγράμματος τον Δεκέμβριο 2000.

Στο ψήφισμά του της 19ης Ιουλίου 1999 [2], το Συμβούλιο, τονίζοντας συγχρόνως την ανάγκη να δοθεί θετική ώθηση στις βιομηχανίες και στις υπηρεσίες μας και να διασφαλιστεί η ανεξαρτησία της Ευρώπης σε μία τόσο βασική τεχνολογία, ζήτησε από την Επιτροπή να αναπτύξει σύστημα πολιτικής χρήσεως, παγκόσμιο, του οποίου η διαχείριση θα γίνεται από τις πολιτικές δημόσιες αρχές και το οποίο θα επιφέρει σημαντική προστιθέμενη αξία σε σχέση προς τα υπάρχοντα συστήματα, παραμένοντας απολύτως συμβατό με αυτά.

[2] ΕΕ C221/01 της 3.8.1999

Το Ευρωπαϊκό Κοινοβούλιο και το Συμβούλιο, στην απόφασή τους της 23ης Ιουλίου 1996 [3], περί των κοινοτικών προσανατολισμών για την ανάπτυξη του διευρωπαϊκού δικτύου μεταφορών, περιέλαβαν τα συστήματα πλοήγησης και εντοπισμού του στίγματος ως ακέραια μέρη του δικτύου και τα σχετικά έργα ως έργα κοινού ενδιαφέροντος. Στον κανονισμό σχετικά με την χρηματοδότηση των διευρωπαϊκών δικτύων μεταφορών της 19ης Ιουλίου 1999 [4], τα δύο αυτά θεσμικά όργανα αύξησαν επίσης το ποσοστό κοινοτικής συμμετοχής στα έργα πλοήγησης και εντοπισμού του στίγματος στο 20%, δίνοντάς τους σαφή προτεραιότητα.

[3] Απόφαση αριθ. 1692/96/ΕΚ του Ευρωπαϊκού Κοινοβουλίου και του Συμβουλίου - ΕΕ L 228 της 9.9.96

[4] Κανονισμός (EΚ) αριθ. 1655/99 του Ευρωπαϊκού Κοινοβουλίου και του Συμβουλίου για την τροποποίηση του κανονισμού (EΚ) αριθ. 2236/95 - ΕΕ L 197/1 της 29.7.99

Η Ευρωπαϊκή Ένωση, με στήριξη μεγάλης πλειονότητας κρατών από όλες τις ηπείρους που στηρίζουν την ανάπτυξη του GALILEO ως ευρωπαϊκού συστήματος συμβατού προς τα υπάρχοντα συστήματα, φρόντισε ώστε να έχουν κρατηθεί οι απαραίτητες συχνότητες κατά την παγκόσμια συνδιάσκεψη ραδιοεπικοινωνιών που οργανώθηκε στην Κωνσταντινούπολη τον Μάιο του 2000.

Τέλος, το Συμβούλιο τόνισε επανειλημμένα την σημασία της συνεργασίας με τον ευρωπαϊκό οργανισμό διαστήματος, με τον οποίο η Επιτροπή προετοίμασε πρόσφατα ανακοίνωση σχετικά με το διάστημα, η οποία κατά τους επόμενους μήνες ανοίγει το δρόμο για την ανάπτυξη πραγματικής ευρωπαϊκής στρατηγικής στον διαστημικό τομέα. Στον χώρο αυτό, το πρόγραμμα GALILEO αποτελεί σημείο προβολής.

Κατά τη διάρκεια της φάσεως καθορισμού το 2000, η Επιτροπή και η ευρωπαϊκή υπηρεσία διαστήματος κινητοποίησαν πολύ μεγάλο μέρος της ευρωπαϊκής διαστημικής βιομηχανίας, καθώς και πιθανούς φορείς παροχής υπηρεσιών, προκειμένου να οριστούν τα βασικά στοιχεία του έργου.

Η παρούσα ανακοίνωση περιγράφει τα αποτελέσματα της φάσεως αυτής. Επιβεβαιώνει την στρατηγική σημασία του έργου αυτού, καθώς και το οικονομικό ενδιαφέρον του. τη συνέχισή του από το 2001, ωστόσο συνοδευόμενη από ορισμένες προϋποθέσεις που θεωρούνται από την Επιτροπή ως απαραίτητες για την επιτυχία της εφαρμογής του GALILEO.

Οι επακόλουθες φάσεις του προγράμματος GALILEO

* Φάση ανάπτυξης και επιβεβαίωσης (2001-2005)

- Σύνολο του λεπτομερούς καθορισμού των τμημάτων (διαστημικών, επιγείων, χρηστών).

- Ανάπτυξη δορυφόρων, επίγειων κατασκευαστικών τμημάτων.

- Επιβεβαίωση του συστήματος « σε τροχιά ».

Φάση εφαρμογής (2006-2007)

- Κατασκευή, εκτόξευση των δορυφόρων.

- Εγκατάσταση του πλήρους τμήματος εδάφους.

Φάση εκμετάλλευσης (από το 2008)

Ανανέωση των δορυφόρων, εκμετάλλευση των κέντρων, συντήρηση.

Πρόκληση για την Ευρώπη

Στην ανακοίνωσή της σχετικά με το πρόγραμμα GALILEO της 10ης Φεβρουαρίου 1999, η Επιτροπή τονίζει ορισμένο αριθμό σημαντικών προβλημάτων, τα οποία η Ευρώπη πρέπει να αντιμετωπίσει εντός των επομένων ετών.

Η δορυφορική ραδιοπλοήγηση επιτρέπει τη μετάδοση σημάτων χρονολόγησης, δεδομένα αναφοράς απαραίτητα για τις όλο και περισσότερο ολοκληρωμένες οικονομίες. Τα τραπεζικά, τηλεπικοινωνιακά και ενεργειακά δίκτυα, καθώς και ο συγχρονισμός των σημάτων για την μετάδοση δεδομένων πάσης φύσεως αποτελούν βασικά στοιχεία για το πολύπλοκο αυτό σύνολο διασυνδέσεων. Η Ευρώπη (και πέρα απ' αυτήν ο κόσμος) δεν μπορούν να επιτρέψουν στον εαυτό τους να επαναπαύονται βάσει μόνον ενός, βλέπε δύο συστημάτων μη κοινοτικών και υπό στρατιωτικό έλεγχο, για την δημιουργία προτύπων σε τόσο βασικούς τομείς, οι οποίοι απαιτούν υψηλό επίπεδο συντονισμένης ασφάλειας.

Ο αριθμός καταναλωτών των υπηρεσιών που προκύπτουν από τα προηγούμενα αυξάνεται καθημερινώς και σε όλους τους τομείς δραστηριότητας (διαχείριση οχημάτων, εντοπισμός αντικειμένων, ασφάλειες, γεωδαισία, κλπ....). Κάθε μέρα, ο κύκλος εργασιών τους αυξάνεται, καθιστώντας τις οικονομίες μας όλο περισσότερο επιδεκτικές των εν λόγω συστημάτων εντοπισμού του στίγματος και μετρήσεως της ταχύτητας με δορυφορική ραδιοπλοήγηση. Πέρα από την ανάγκη διασφάλισης τεχνικής επάρκειας των συμβατών σημάτων για τις εφαρμογές υψηλής ακριβείας που αφορούν ιδιαίτερα την ασφάλεια ανθρωπίνων ζωών, μπορεί κανείς πραγματικά να εξαρτάται από ένα μόνο μη ευρωπαϊκό σήμα για την διασφάλιση του σχετικού κύκλου εργασιών και των θέσεων απασχόλησης που θα εξαρτώνται από αυτόν;

To πρόγραμμα GALILEO θα επιτρέψει την ανάπτυξη εφαρμογών, μεγάλο μέρος των οποίων μέχρι στιγμής δεν μπορούμε να το φανταστούμε και οι οποίες θα συνεισφέρουν στην ολοκλήρωση αποστολών δημόσιας υπηρεσίας σε πολύ μεγάλη ποικιλία τομέων (τελωνεία, μεταφορές, επιχειρήσεις τήρησης της τάξεως, έρευνα εξαφανισθέντων ατόμων, παρακολούθηση κακοποιών, δικονομικές έρευνες, ανθρωπιστικές επιχειρήσεις, κλπ...).

Ο τομέας των μεταφορών, ο οποίος αποτελεί τον πλέον προφανή χρήστη ενός ακριβούς σήματος εντοπισμού του στίγματος και υπολογισμού της ταχύτητας, στο πλαίσιο νέας κοινοτικής προσέγγισης και προσαρμοσμένης στον αιώνα της, πρόκειται να αποτελέσει πελάτη κινητήρα του προγράμματος GALILEO :

*Ο εναέριος χώρος και οι αερολιμένες ευρίσκονται όλο και περισσότερο σε κατάσταση συμφόρησης. Εφαρμόζεται προοδευτικά περισσότερο αποδοτική διαχείριση, αλλά είναι προφανές ότι αυτό δεν θα είναι επαρκές. Η έκθεση της ομάδας υψηλού επιπέδου για τον Ενιαίο Ευρωπαϊκό Ουρανό τονίζει την σημασία της εισαγωγής νέων τεχνολογιών, ως μέσου αύξησης της δυναμικότητας. Η ραδιοπλοήγηση μέσω δορυφόρου αποτελεί μέρος αυτού, αλλά η ασφάλεια θα απαιτήσει επίσης την επάρκεια των συστημάτων (δεν είναι δυνατόν να είναι κανείς υπερήφανος μόνο για ένα σύστημα ξένο και στρατιωτικό) και την ακεραιότητα, δηλαδή την γνώση της ποιότητας του χρησιμοποιουμένου σήματος.

*Η ανάπτυξη των θαλασσίων μεταφορών καθιστά επίσης απαραίτητους τους ενισχυμένους ελέγχους. Η Επιτροπή έχει υποβάλλει προτάσεις οδηγιών [5] προς τον σκοπό αυτόν. Οι πρόσφατες φυσικές καταστροφές, όπως τα ναυάγια του πετρελαιοφόρου Erika και του δεξαμενόπλοιου χημικών Ievoli Sun καταδεικνύουν την ανάγκη εκθέσεως εντοπισμού που θα είναι πιστοποιημένη, πράγμα το οποίο μόνο το GALILEO [6] μπορεί να παράσχει, με τη στήριξη νέων ρυθμίσεων σχετικά με την θαλάσσια ασφάλεια.

[5] COM(2000)142.τελικό της 21.3.00

[6] Τα άλλα συστήματα δορυφορικής πλοήγησης μπορούν επίσης να παρέχουν την υπηρεσία αυτή, εφόσον είναι πιστοποιημένα και εγγυημένα από τον φορέα εκμετάλλευσής τους.

*Οι επίγειες μεταφορές, κεντρικός φορέας εμπορευμάτων και προσώπων στις σύγχρονες οικονομίες μας, πρέπει επίσης να αποτελέσει το αντικείμενο μεταρρυθμίσεων. Σύμφωνα με την Λευκή Βίβλο της κοινής πολιτικής μεταφορών [7] της Επιτροπής, καμία υποδομή δεν είναι σε θέση από μόνη της να προωθήσει την ανάπτυξη της αυξήσεώς τους. Κατάλληλο μέτρο μπορεί να είναι η υποχρέωση εκθέσεως ή αυτόματης και πιστοποιημένης καταγραφής του στίγματος και της ταχύτητας. Μόνο το πρόγραμμα GALILEO6, και σε όλο το έδαφος της Ευρωπαϊκής Ένωσης, θα επιτρέψει στις αρχές, όχι μόνο να γνωρίζουν καλύτερα και επομένως να διαχειρίζονται καλύτερα την ροή της κυκλοφορίας, αλλά επίσης να αναδιοργανώνουν την οικονομία του τομέα των μεταφορών.

[7] COM(2000).... τελικό της.....

*Η επείγουσα ανάγκη σημαντικής επιτάχυνσης των διαδικασιών της αστυνομίας, της δικαιοσύνης και του νομικού μέρους των ασφαλιστικών (το κόστος των σχετικών συμβολαίων θα μειωθεί αναλόγως...) ή εμπορικών δραστηριοτήτων που συνδέονται με τις μεταφορές (κλοπές, δυστυχήματα, καθυστερήσεις παράδοσης, κλπ. ...) θα καταστήσουν πολύ σύντομα απαραίτητο ένα παθητικό ή ενεργητικό σύστημα, αλλά προφανώς πιστοποιημένο και εγγυημένο, γνωστοποίησης του στίγματος, το οποίο και πάλι το πρόγραμμα GALILEO θα μπορέσει να παράσχει στην αγορά. Το ίδιο σύστημα πιστοποιημένο και εγγυημένο θα επιτρέπει στον χρήστη του να απαλάσσεται αυτομάτως και χωρίς καθυστέρηση από τα διόδια των αυτοκινητοδρόμων, αστικών ή άλλων.

Πέρα από την χρονολόγηση και τις μεταφορές, η Ευρώπη πρέπει να αποτελεί ακέραιο τμήμα της επανάστασης την οποία επιφέρει η δορυφορική πλοήγηση. Οι πρόσφατες ευρωπαϊκές εξελίξεις του GSM (Παγκόσμιο σύστημα κινητής επικοινωνίας) και του UMTS [8] (Παγκόσμιο σύστημα κινητών τηλεπικοινωνιών) (οι δύο γενεές φορητού τηλεφώνου που πρόκειται να ολοκληρώσουν μακροπρόθεσμα το σήμα GALILEO) και πριν απ' αυτά το ARIANE και το AIRBUS έχουν καταδείξει σαφώς τις θετικές επιπτώσεις ενός αποφασιστικού εκσυγχρονισμού, πολιτικού και τομεακού στην απασχόληση, στην βιομηχανική και οικονομική ανάπτυξη και στην διεθνή επίδραση της Ευρωπαϊκής Ένωσης.

[8] 3η γενεά κινητής τηλεφωνίας, που επιτρέπει την χρήση δυνατοτήτων Internet σε πολύ υψηλή ταχύτητα.

Το σύνολο των εφαρμογών εντοπισμού του στίγματος (πιστοποιημένες ή όχι) θα επιφέρει πληθώρα νέων υπηρεσιών προς ανάπτυξη από εξαιρετικά πολυάριθμες επιχειρήσεις. Οι δέκτες GALILEO, ικανοί να λαμβάνουν επίσης τα ρωσικά (GLONASS) και αμερικανικά (GPS) σήματα, θα χρειαστεί να μπορέσουν να διεισδύσουν στην αγορά τους. Το GPS, υπό την πίεση των χρηστών και υπό την προοπτική της αφίξεως του GALILEO, επωφελήθηκε εν μια νυκτί, τον Μάιο 2000, της επιλεκτικής υποβάθμισης [9]. Είναι δύσκολο να δεχτούμε ότι οι κατασκευαστές μας δεκτών και οι χρήστες τους πρέπει να προσαρμοστούν και χωρίς προειδοποίηση, στις εξελίξεις ενός σήματος που αποφασίζονται αλλού.

[9] Υποβάθμιση της ακρίβειας του σήματος που περιορίζει την πολιτική χρήση.

Τέλος, άλλη ενδογενής πρόκληση του έργου αυτού είναι η κινητοποίηση του ιδιωτικού τομέα. Η παρούσα ανακοίνωση καταδεικνύει ότι πέραν των κοινωνικοοικονομικών ωφελημάτων, τα οποία, από μόνα τους, δικαιολογούν την δημόσια χρηματοδότηση ολοκλήρου του έργου, υπάρχουν επαρκείς δυνατότητες οικονομικών επιστροφών που προέρχονται από την ανάπτυξη του GALILEO, ώστε να ενδιαφέρουν τους βιομηχάνους και τους τραπεζίτες.

Πολυάριθμοι άλλοι επενδυτές, είτε πρόκειται για επιχειρήσεις που ενδιαφέρονται να προμηθεύσουν τα κατασκευαστικά στοιχεία, τους δορυφόρους και τους επίγειους εξοπλισμούς ή, ακόμα σημαντικότερο, μεγάλες, μεσαίες ή μικρές επιχειρήσεις που ειδικεύονται στον τομέα των υπηρεσιών, έχουν επιβεβαιώσει ότι θα συμμετάσχουν στο πρόγραμμα GALILEO εφόσον ισχύσουν οι ακόλουθες δύο προϋποθέσεις :

*θα ληφθούν οι πολιτικές και δημοσιονομικές αποφάσεις σχετικά με την δέσμευση της φάσεως ανάπτυξης και επιβεβαίωσης.

*θα οριστεί ενιαίος φορέας, σε συγκεκριμένο θεσμικό πλαίσιο, για τη διαχείριση των διαφόρων ζητημάτων του προγράμματος.

1ο μέρος: Ο καθορισμός του συστήματος

Ο σκοπός του κεφαλαίου αυτού είναι η παρουσίαση του συστήματος GALILEO, όπως προκύπτει από μελέτες που διεξήχθησαν κατά τη διάρκεια της φάσεως καθορισμού. Η παρουσίαση λαμβάνει ως αφετηρία τις ανάγκες που εκφράστηκαν από τους ενδεχόμενους χρήστες και, στη συνέχεια, περιγράφει τις απαραίτητες υπηρεσίες προκειμένου να καλυφθούν οι ανάγκες τους. Το ακόλουθο τμήμα αφορά την περιγραφή της αρχιτεκτονικής του συστήματος, σχεδιασμένης κατά τέτοιο τρόπο ώστε να μπορεί να παρέχει τις εν λόγω υπηρεσίες. Τα κεφάλαια που ακολουθούν καλύπτουν τα σχετικά ζητήματα που αφορούν το πρόγραμμα EGNOS [10], την πιστοποίηση και την διεθνή διάσταση, τα οποία ελήφθησαν και πρέπει να ληφθούν υπόψη κατά τη διάρκεια της φάσεως ανάπτυξης και επιβεβαίωσης του προγράμματος.

[10] Το EGNOS, ευρωπαϊκό πρόδρομο πρόγραμμα του GALILEO, αποτελεί σύστημα δορυφορικής ραδιοπλοήγησης, το οποίο εξαρτάται από το αμερικανικό GPS και το ρωσικό GLONASS και διασφαλίζει την ακεραιότητά τους, δηλαδή ειδοποιεί τον χρήστη σε πολύ μικρό χρονικό διάστημα για οποιαδήποτε δυσλειτουργία που μπορεί να επηρεάσει την ποιότητα του σήματος το οποίο αναμεταδίδεται από γεωστατικούς δορυφόρους.

1. Οι ανάγκες των χρηστών και οι υπηρεσίες GALILEO

A. Οι ανάγκες των χρηστών

Η εγκατάσταση υποδομής πλοηγήσεως στηρίζεται στις απαιτήσεις που εκφράζονται από τους ενδεχόμενους χρήστες των προσφερομένων υπηρεσιών, από τον τελικό χρήστη των φορέων παροχής υπηρεσιών (σημαντικό παράγοντα της αλυσίδας προστιθεμένης αξίας), περνώντας από τις δημόσιες αρχές που είναι υπεύθυνες για την εφαρμογή των διαφόρων ρυθμίσεων.

Η διαβούλευση με μεγάλο φάσμα χρηστών, που καλύπτουν σημαντικό αριθμό τομέων, αποτέλεσε το αντικείμενο συνεχούς εργασίας κατά τη διάρκεια της φάσεως καθορισμού του προγράμματος GALILEO. Οργανώθηκαν διάφορα fora σε πολλούς τομείς εφαρμογής, όπως η αεροπλοΐα, ο σιδηρόδρομος, η ναυτιλία, οι εφαρμογές που συνδέονται με το οδικό δίκτυο, αυτές που συνδέονται με το ευρύ κοινό, καθώς και οι επιστημονικές εφαρμογές και εκείνες που συνδέονται με την κατανομή του χρόνου.

Για κάθε forum εφαρμογής, υπήρξε επαφή με τα περίπου 50 πλέον αντιπροσωπευτικά μέλη του τομέα τους, κατανεμημένα εξίσου μεταξύ των ευρωπαϊκών χωρών που συμμετέχουν στο πρόγραμμα GALILEO [11], και τα οποία συνεισέφεραν στην επεξεργασία της συγγραφής υποχρεώσεων των υπηρεσιών εντοπισμού, πλοήγησης, χρόνου και έρευνας και διάσωσης.

[11] Δηλαδή, το οποίο περιλαμβάνει επίσης τα κράτη μέλη της ευρωπαϊκής υπηρεσίας διαστήματος μη μέλη της Ευρωπαϊκής Ένωσης και τα κράτη υποψήφια προς ένταξη στην Ευρωπαϊκή Ένωση.

Από τις διαβουλεύσεις αυτές σε μεγάλη κλίμακα προκύπτει σαφής αντίληψη της ανάγκης παγκόσμιας υπηρεσίας, δηλαδή υπηρεσίας που θα καλύπτει το σύνολο της γης, περιλαμβανομένων των ωκεανών και των ερήμων ζωνών, προκειμένου να μπορούν να διασφαλίζονται όχι μόνο οι συνεχείς υπηρεσίες για τις θαλάσσιες και αεροπορικές εφαρμογές [12], αλλά επίσης προκειμένου να δοθεί η δυνατότητα στους κατασκευαστές εξοπλισμού (κυρίως στους κατασκευαστές υλικού λήψεως), η πραγματοποίηση οικονομιών κλίμακας σε μία αγορά μη κατακερματισμένη. Η πλειονότητα των δημοσίων και ιδιωτικών παραγόντων που συμμετέχουν στη διαβούλευση αυτή τόνισε επίσης την βασική ανάγκη επικοινωνιακών διαύλων: μόνον η τέλεια συνέργεια των υπηρεσιών εντοπισμού στίγματος, πλοήγησης και χρονολόγησης αφενός και επικοινωνιών αφετέρου, είναι δυνατόν να επιτρέψει την βέλτιστη εκμετάλλευση των προσφερομένων υπηρεσιών [13]. Η έννοια της « δέσμης » υπηρεσιών πρέπει ως εκ τούτου να αποτελέσει ακέραιο τμήμα των παραμέτρων του συστήματος πλοήγησης.

[12] Η γενική αυτή κάλυψη επιτρέπει επιπλέον την παροχή υπηρεσιών GALILEO σε μη ευρωπαϊκά εδάφη των κρατών μελών της Ευρωπαϊκής Ένωσης ή της ευρωπαϊκής υπηρεσίας διαστήματος.

[13] Οι τεχνικές επιλογές για την εφαρμογή των επικοινωνιακών αυτών διαύλων είναι αδιάφορες σε επίπεδο χρηστών.

Τέτοιου είδους υπηρεσία προβλέπεται στην βασική λύση, η οποία παρουσιάζεται στην παρούσα ανακοίνωση με πιστοποιήσιμη διασύνδεση μεταξύ GALILEO και των υπαρχόντων επιγείων ή δορυφορικών δικτύων επικοινωνίας. Άλλη τεχνική δυνατότητα, η οποία μελετάται υπό μορφή επιλογής που πρόκειται να εξεταστεί από το πρώτο εξάμηνο του 2001, συνίσταται στην φόρτωση στους δορυφόρους ωφέλιμου φορτίου επικοινωνιών. Η δυνατότητα αυτή θα ληφθεί υπόψη μόνον εφόσον το κόστος της είναι ασήμαντο για τον δημόσιο επενδυτή [14].

[14] Η αξιολόγηση αυτή πρέπει να ενσωματώνει τους ενδεχόμενους δικονομικούς και συνεπώς δημοσιονομικούς κινδύνους, που μπορεί να παρουσιάσει η λύση αυτή όσον αφορά τις δεσμεύσεις που αναλαμβάνονται στο πλαίσιο του Παγκόσμιου Οργανισμού Εμπορίου, δεδομένου ότι ο τομέας των τηλεπικοινωνιών καλύπτεται από την γενική συμφωνία για τις συναλλαγές στον τομέα των υπηρεσιών (GATS, 1994).

Η σύνδεση επικοινωνιακών υπηρεσιών θα καταστήσει επίσης απαραίτητη εις βάθος εξέταση των ρυθμιστικών ζητημάτων και ιδίως του καθεστώτος αδειοδοτήσεων και διασυνδέσεων στην εσωτερική αγορά για τα δίκτυα και τις υπηρεσίες ηλεκτρονικών επικοινωνιών.

Προβλέπονται εφαρμογές, που επιτρέπουν την βελτίωση της χαρτογραφίας στην Ευρώπη και πέρα απ' αυτήν, ιδίως στις υπό ανάπτυξη χώρες, με τις οποίες η Κοινότητα έχει ιδιαίτερες σχέσεις. Επίσης, μελετώνται εφαρμογές που συνδέονται με την επισκόπηση της γης, στο πλαίσιο της στρατηγικής αειφόρου και παγκόσμιας ανάπτυξης.

Το GALILEO περιλαμβάνει εξοπλισμό που επιτρέπει σύγχρονη υπηρεσία έρευνας και διάσωσης [15]. Υπήρξε επαφή με τα κράτη που έχουν υπογράψει την διεθνή σύμβαση COSPAS-SARSAT [16], η οποία προς το παρόν εφαρμόζει σύστημα του είδους αυτού που καλύπτει το σύνολο της γης και επέδειξαν σαφές ενδιαφέρον για νέα υπηρεσία παρεχόμενη από το GALILEO. Οι Ηνωμένες Πολιτείες, από πλευράς τους, μελετούν την εφαρμογή παρομοίου συστήματος και ενδεχομένως συμπληρωματικού στις μελλοντικές γενεές του GPS. Πέραν του αριθμού ζωών που σώζονται, η υπηρεσία αυτή είναι προφανούς πλανητικού γεωπολιτικού ενδιαφέροντος.

[15] Βλέπε παράρτημα 3

[16] Δηλαδή η Γαλλία, ο Καναδάς, οι Ηνωμένες Πολιτείες και η Ομοσπονδία της Ρωσίας.

Η σχετική ανάλυση των σημερινών και μελλοντικών αναγκών των χρηστών και των αγορών, οι οποίες συνδέονται με τις εφαρμογές που ακολουθούν έδωσε τη δυνατότητα να προκύψει σύνολο προβλέψεων (ποσότητα χρηστών ανά τομέα εφαρμογής), που χρησιμοποιείται στην ανάλυση κόστους - αποτελέσματος).

Τέλος, διάφορες παράμετροι που περιγράφουν τα διάφορα επίπεδα ζητουμένων υπηρεσιών ανά τύπο εφαρμογής προκύπτουν από τις αναλύσεις που περιγράφονται ανωτέρω. Οι κύριες παράμετροι αφορούν γενική ανάγκη ακριβείας, τουλάχιστον εξίσου καλής προς εκείνη που παρέχεται από το GPS, ακεραιότητας [17] σε ορισμένους ειδικούς τομείς - κυρίως εκείνους στους οποίους διακυβεύεται η ανθρώπινη ζωή [18] - και διαθεσιμότητα βελτιωμένης υπηρεσίας, τόσο σε αστικές ζώνες (τοπικές) όσο και στις σκανδιναβικές περιοχές.

[17] H ακεραιότητα του συστήματος εκφράζεται για το χρήστη μέσω δείκτη, ο οποίος τον πληροφορεί σχεδόν σε πραγματικό χρόνο σχετικά με την ποιότητα των εκπεμπομένων σημάτων και σχετικά με οιαδήποτε διαπιστωθείσα δυσλειτουργία.

[18] Είναι προβλεπόμενο ότι το αίτημα ακεραιότητας των προσφερομένων υπηρεσιών πρόκειται να γενικευθεί σε αυξανόμενο αριθμό εφαρμογών.

B. Οι υπηρεσίες GALILEO και οι εφαρμογές τους

Βάσει των διαβουλεύσεων που διεξήχθησαν με τους χρήστες, ορίστηκαν τρεις κατηγορίες υπηρεσιών για την κάλυψη των αναγκών τους.

1) Η γενική υπηρεσία

Θα παρέσχει υπηρεσία εντοπισμού του στίγματος, πλοήγησης και χρονολόγησης συμβατή με τις υπάρχουσες υπηρεσίες, αλλά με μεγαλύτερη ακρίβεια. Θα είναι χρησιμοποιήσιμη από όλους τους κατόχους δέκτου GALILEO, ο οποίος λαμβάνει όλα τα υπάρχοντα σήματα. Η υπηρεσία αυτή θα είναι προσπελάσιμη χωρίς άδεια.

Οι κύριες εφαρμογές θα είναι η ιδιωτική οδική πλοήγηση, η χρονολόγηση των δικτύων, τα συστήματα πληροφοριών σχετικά με την κυκλοφορία και τα δρομολόγια παράκαμψης σε περίπτωση συμφορήσεως ή η κινητή τηλεφωνία κλπ. ... Θα αναπτυχθούν διάφοροι τύποι δεκτών σε τιμές πολύ διαφορετικές σε συνάρτηση προς τις προτεινόμενες εφαρμογές.

Κατ' αρχήν, η χρήση του σήματος αυτού θα είναι δωρεάν, αλλά προβλέπεται καθεστώς πιστοποιητικού ποιότητας (βλέπε κεφάλαιο 4 του δεύτερου μέρους) για τους δέκτες ποιότητας σε υψηλές τιμές.

2) Η εμπορική υπηρεσία

Οι φορείς παροχής υπηρεσιών που θα την χρησιμοποιήσουν για να δώσουν προστιθέμενη αξία στην προσφορά των προϊόντων τους, θα καταβάλλουν τέλη στον φορέα εκμετάλλευσης του GALILEO. Το σήμα θα περιέχει δεδομένα σχετικά με τις συμπληρωματικές προσφερόμενες εμπορικές υπηρεσίες. Έναντι του τέλους, ο φορέας εκμετάλλευσης του GALILEO θα μπορεί να προσφέρει ορισμένες εγγυήσεις υπηρεσίας.

Οι κύριες εφαρμογές αφορούν τους επαγγελματικούς χρήστες, οι οποίοι είναι διατεθειμένοι να πληρώνουν για να διαθέτουν υπηρεσία εγγυημένη από τον φορέα εκμετάλλευσης του GALILEO, ιδίως στους τομείς της γεωδαισίας, των παραγόντων του τελωνείου, του συγχρονισμού δικτύων, της διαχείρισης θαλασσίων ή οδικών στόλων, των διοδίων, κλπ. ...

Η υπηρεσία αυτή θα έχει ελεγχόμενη προσπέλαση για τους τελικούς χρήστες και τους φορείς παροχής υπηρεσιών προστιθέμενης αξίας. Ο έλεγχος αυτός προσπέλασης μπορεί να γίνεται μέσω κλειδών προστατευόμενης προσπέλασης (κατά τα πρότυπα του κωδικού PIN για τα συστήματα GSM) στους δείκτες. Η λύση αυτή που πρέπει να επιβεβαιωθεί από τους φορείς παροχής υπηρεσιών θα δώσει τη δυνατότητα αποφυγής της πλέον πολύπλοκης τεχνικής της κρυπτογράφησης του σήματος, η οποία ωστόσο μελετάται πάντοτε στη φάση επιβεβαίωσης. Ο έλεγχος προσπέλασης θα επιτρέψει πράγματι την πραγματοποίηση εσόδων από τους χρήστες συνδρομητές.

3). Η δημόσια υπηρεσία

Η υπηρεσία αυτή θα προσφέρεται στους χρήστες που εξαρτώνται πολύ από την ακρίβεια, από την ποιότητα του σήματος και από την αξιοπιστία της εκπομπής του. Πρέπει να προσφέρει πολύ υψηλό επίπεδο [19] ακεραιότητας και, κατά συνέπεια, να υποδεικνύει πολύ γρήγορα στον χρήστη τις ενδεχόμενες δυσλειτουργίες. Πρέπει να είναι πιστοποιημένη σύμφωνα με τους κανονισμούς που ισχύουν για τους διάφορους τρόπους μεταφοράς (της Διεθνούς Οργάνωσης Πολιτικής Αεροπορίας (ΙCAΟ) για τις αερομεταφορές, του Διεθνούς Ναυτιλιακού Οργανισμού (ΙΜΟ) για τις θαλάσσιες μεταφορές και τους μελλοντικούς ευρωπαϊκούς κανονισμούς που αφορούν την κοινή πολιτική μεταφορών). Η υπηρεσία αυτή θα απαιτήσει ειδικούς δέκτες, που θα επιτρέπουν την πρόσβαση στο εν λόγω σήμα πολύ υψηλής ποιότητας. Αναλόγως των αποφάσεων των ευρωπαϊκών ή διεθνών αρχών τυποποίησης, η υπηρεσία αυτή μπορεί να περιορίζεται σε εξουσιοδοτημένους χρήστες. Οι απαιτήσεις ασφάλειας θα εμποδίσουν την παροχή στην ίδια συχνότητα όλων των σημάτων που προορίζονται για την υπηρεσία αυτή.

[19] Προς το παρόν δεν υπάρχει καμία υπηρεσία δορυφορικής ραδιοπλοήγησης τέτοιας ποιότητας που να διαθέτει καθολικότητα, ακρίβεια, πιστοποίησης και εγγύηση.

Εδώ περιλαμβάνονται ιδίως οι εφαρμογές που αφορούν την εναέρια και θαλάσσια πλοήγηση, την διαχείριση και την ρύθμιση της οδικής και σιδηροδρομικής κυκλοφορίας, τις υπηρεσίες επείγουσας ανάγκης, τα διόδια, τον έλεγχο της πρόσβασης στις πόλεις, τις μεταφορές επικινδύνων ουσιών, τη μεταφορά και την παρακολούθηση επικινδύνων ατόμων, τις ανθρωπιστικές επιχειρήσεις, αλλά επίσης την καταγραφή των μαύρων κουτιών.

Τα αντίστοιχα έσοδα θα δημιουργηθούν μέσω ελέγχου της πρόσβασης στο σήμα για τους χρήστες, οι οποίοι, για παράδειγμα, θα είναι οι ελεγκτές εναερίου κυκλοφορίας, οι αεροπορικές εταιρείες, οι υπεύθυνοι διαχείρισης δικτύων δημοσίας χρήσεως, οι σιδηροδρομικές εταιρείες, οι υπεύθυνοι ελέγχου της οδικής κυκλοφορίας, τα τελωνεία, κλπ..... Για τις υπηρεσίες που πρέπει να είναι ασφαλισμένες, η επιλογή κρυπτογράφησης του σήματος εντάσσεται στην δημοσιονομική εκτίμηση. Αυτό θα αρθεί ή θα επικυρωθεί κατά τη διάρκεια της φάσεως επιβεβαίωσης.

Εξάλλου, ειδική δημόσια υπηρεσία παροχής βοηθείας στην έρευνα και στην διάσωση [20] θα επιτρέψει τον εντοπισμό ατόμων ή οχημάτων σε κατάσταση κινδύνου. Αυτά θα είναι εξοπλισμένα με ραδιοφάρους που θα ενεργοποιούνται σε περίπτωση έκτακτης ανάγκης για να στέλνουν σήμα κινδύνου σε κέντρο διάσωσης. Η καταγραφή της λήψεως του σήματος θα αναμεταδίδεται αμέσως στο θύμα.

[20] Έχει συσταθεί ομάδα εργασίας για την ολοκλήρωση της υπηρεσίας αυτής στο πλαίσιο του προγράμματος COSPAS-SARSAT, της οποίας η υπηρεσία, προς το παρόν, δεν παρέχει ούτε την επιστροφή αυτή του σήματος, πράγμα βασικό για τη στήριξη του ηθικού των θυμάτων, ούτε διασφαλίζει την άμεση αποστολή του σήματος κινδύνου. Η υπηρεσία θα παρέχεται δωρεάν, αλλά θα απαιτεί άδεια αγοράς του ραδιοφάρου.

Εξάλλου, η κοινή χρήση μιας εκ των τριών υπηρεσιών που περιγράφονται ανωτέρω σε συνδυασμό με υπηρεσία τηλεπικοινωνιών, όπως το GSM ή το UMTS, θα επιτρέψει την παροχή ή την διανομή των δεδομένων εντοπισμού κατά τρόπο πολύ πιο προσιτό, ενδεχομένως, συνδυασμένο με άλλες πληροφορίες, όπως για παράδειγμα οδικό χάρτη, την απόσταση που πρέπει να διανυθεί, την τοποθεσία κυκλοφοριακών δυσχερειών και τα εναλλακτικά δρομολόγια. Εξάλλου, θα επιτρέψει επίσης την απαλλαγή εκ των πάσης φύσεως διοδίων.

2. Η αρχιτεκτονική του συστήματος

Η αρχική σύλληψη της αρχιτεκτονικής του συστήματος GALILEO πρέπει να επιτρέπει :

-την προσαρμογή της ανταπόκρισης στις ανάγκες των χρηστών και στις εξελίξεις της αγοράς.

-την ενσωμάτωση άλλων υπηρεσιών εκτός της πλοήγησης.

-την ελαχιστοποίηση των δαπανών ανάπτυξης και εκμετάλλευσης.

-την ελαχιστοποίηση των κινδύνων, εκτός των χρηματοπιστωτικών, που ενυπάρχουν σε ένα σχέδιο τόσο μοναδικό λόγω του εύρους του, της πολυπλοκότητάς του και της σημασίας των διακυβευμάτων του [21].

[21] Οι κίνδυνοι αυτοί μπορεί να είναι πολιτικής ή διεθνούς φύσεως, ιδίως λόγω του γεγονότος του διττού χαρακτήρα των χρησιμοποιουμένων τεχνολογιών (ορισμένοι από τους εξοπλισμούς ή τα κατασκευαστικά στοιχεία του GALILEO θα υπόκεινται στους υπάρχοντες κανόνες επί του θέματος, ώστε να μην δημιουργούν προβλήματα στις δεσμεύσεις και στους στόχους της Ευρωπαϊκής Ένωσης στον τομέα της μη διάδοσης), ή νομικής, λόγω ορισμένων διεθνών συμβάσεων και υποχρεώσεων (βλέπε διαστημικό δίκαιο, διεθνή κανονισμό της εναέριας και θαλάσσιας πλοήγησης, ΠΟΕ,...).

-την διαλειτουργικότητα με τα υπάρχοντα συστήματα, ιδίως το GPS, διατηρώντας την αυτονομία και την ανταγωνιστικότητά του.

1. Τα βασικά θεμέλια του συστήματος GALILEO

Η έννοια είναι παγκόσμια, δηλαδή βασισμένη σε κατανομή του σήματος σε όλη την επιφάνεια της γης με τρεις μεγάλες κατηγορίες υπηρεσιών πλοήγησης:

-γενική υπηρεσία.

-εμπορική υπηρεσία.

-δημόσια υπηρεσία.

Εξαιρουμένης της γενικής υπηρεσίας, όλες οι υπηρεσίες GALILEO περιλαμβάνουν πληροφορίες ακεραιότητας του συστήματος [22]. Η αρχιτεκτονική επιτρέπει σε άλλες περιοχές (ομάδες κρατών που συνάπτουν συμφωνίες σύμπραξης με το GALILEO) να εξατομικεύουν σε περιφερειακό επίπεδο τις πληροφορίες ακεραιότητας του συστήματος.

[22] Η ακεραιότητα του συστήματος εκφράζεται για τον χρήστη μέσω δείκτου ο οποίος πληροφορεί σχεδόν σε πραγματικό χρόνο τον χρήστη σχετικά με την ποιότητα των εκπεμπομένων σημάτων και σχετικά με οποιαδήποτε διαπιστωθείσα δυσλειτουργία.

Για να διευκολύνεται η διαλειτουργικότητα σε επίπεδο ομάδας χρηστών και η διείσδυση σε ορισμένες αγορές, προβλέπεται επίσης η διάδοση των πληροφοριών ακεραιότητας των δορυφόρων GPS και ενδεχομένως GLONASS, επιπλέον εκείνης των δορυφόρων GALILEO.

Τέλος, οι ανάγκες ανταλλαγών πληροφοριών ή αναμετάδοσης της θέσεως των χρηστών GALILEO οδηγούν στην ενσωμάτωση υπηρεσιών επικοινωνιών περιορισμένης κλίμακας σε συμπλήρωμα των πληροφοριών πλοήγησης. Οι υπηρεσίες αυτές θα στηριχθούν στην υπάρχουσα επίγεια ή διαστημική υποδομή.

Τα σήματα GALILEO

Ο καθορισμός και η βελτιστοποίηση των υπηρεσιών εξαρτώνται πλήρως από τα χαρακτηριστικά του εκπεμπόμενου σήματος από τους δορυφόρους και από τα τοπικά επίγεια στοιχεία, καθώς και από τους περιορισμούς χρήσεως του φάσματος ηλεκτρομαγνητικών συχνοτήτων. Στον τομέα των συχνοτήτων για τα σήματα GALILEO ακολουθούνται δύο προσεγγίσεις:

-Η βασική λύση της ανακοίνωσης αυτής στηρίζεται στις ζώνες συχνοτήτων που πρόσφατα εκμισθώθηκαν για το GALILEO μετά την παγκόσμια συνδιάσκεψη ραδιοεπικοινωνιών (ΠΣΡ2000), η οποία προσφέρει πραγματικές τεχνικές δυνατότητες στην Ευρώπη όσον αφορά τον καθορισμό του σήματος, αλλά, παρ' όλα αυτά, ορισμένες τεχνικές προϋποθέσεις πρέπει να επαληθευτούν. η προετοιμασία της επόμενης ΠΣΡ η οποία προγραμματίζεται για το 2003, αποτελεί μέρος των δραστηριοτήτων της φάσεως επιβεβαίωσης.

-Μελετώνται δύο συμπληρωματικές επιλογές, που βασίζονται στην κοινή χρήση και στην μερική επικάλυψη των ζωνών συχνοτήτων των υπαρχόντων συστημάτων (αμερικανικό GPS και ρωσικό GLONASS), ώστε να καταστεί δυνατή η βελτιστοποίηση της χρήσεως των συχνοτήτων και των προσφερομένων επιδόσεων, ενισχύοντας την διαλειτουργικότητα και, ως εκ τούτου, την ανθεκτικότητα, χωρίς να επηρεάζεται σημαντικά το συνολικό κόστος του συστήματος.

Η τελική επιλογή των χαρακτηριστικών των συστημάτων θα πραγματοποιηθεί βάσει των βέλτιστων τεχνικών λύσεων [23], ενσωματώνοντας τα αποτελέσματα των διεθνών διαπραγματεύσεων. Οπωσδήποτε, θα πραγματοποιηθεί κατά τη διάρκεια του πρώτου εξαμήνου 2001 κατά τη διάρκεια της φάσεως επιβεβαίωσης.

[23] Μελέτες καθορισμού που εκπονήθηκαν εδώ και ένα έτος κατέληξαν στα εξής συμπεράσματα:

Οι περιορισμοί ασφαλείας

Δεδομένου ότι η χρήση του GALILEO από κακοπροαίρετες δυνάμεις θα μπορούσε να είναι επικίνδυνη για τα ευρωπαϊκά συμφέροντα, πρέπει να προβλεφθούν προληπτικές και ανακουφιστικές δράσεις (άρνηση υπηρεσίας, έλεγχος των εξαγωγών ορισμένων ευαίσθητων κατασκευαστικών στοιχείων). Οι περιορισμοί αυτοί εκφράζονται με μέτρα φυσικής προστασίας του συστήματος και με έλεγχο της πρόσβασης σε ορισμένες υπηρεσίες. Εξάλλου, το σύστημα GALILEO πρέπει να προστατεύεται έναντι πάσης εξωτερικής, βλέπε εχθρικής εισβολής στο σύστημα με σκοπό την τροποποίηση κατά οποιοδήποτε τρόπο (φυσικό ή με ηλεκτρονικά μέσα) του συστήματος και των υπηρεσιών που παρέχει.

Κατά συνέπεια, σε περίπτωση κρίσεως, μία ανεξάρτητη ευρωπαϊκή πολιτική αρχή πρέπει να έχει την δυνατότητα να λαμβάνει τα απαραίτητα μέτρα. Εξάλλου, πρέπει να τεθούν σε εφαρμογή επιχειρηματικές διαδικασίες, στο πλαίσιο της ΚΕΠΠΑ, μεταξύ της αρχής που θα οριστεί και της διαχειριστικής δομής του GALILEO για την διαχείριση των ενδεχομένων καταστάσεων κρίσεως.

Εξάλλου, η προστασία των δεδομένων - ιδίως ιδιωτικής φύσεως - θα διασφαλίζεται σύμφωνα με τις υπάρχουσες νομοθεσίες.

2. Τα κύρια συστατικά της αρχιτεκτονικής [24]

[24] Βλέπε σχέδιο ανάπτυξής του στο σημείο 4.

Η αρχιτεκτονική του συστήματος GALILEO αποτελείται από τέσσερα κύρια συστατικά στοιχεία:

-το διαστημικό στοιχείο παγκοσμίας κάλυψης.

-τα περιφερειακά στοιχεία.

-τα τοπικά στοιχεία.

-τους δέκτες και τα τερματικά των χρηστών.

α) Το διαστημικό στοιχείο παγκόσμιας κάλυψης αποτελείται από το διαστημικό τμήμα και συγκεκριμένα, από σχηματισμό 30 δορυφόρων σε μέση τροχιά [25] και του σχετικού τμήματος επιγείου ελέγχου.

[25] Οι δορυφόροι MEO (Medium Earth Orbit , τροχιά μέσου ύψους) πρέπει να είναι ισοκατανεμημένοι σε 3 επίπεδα τροχιών που βρίσκονται σε ύψος περίπου 23000 χιλιομέτρων.

Προτού να υπάρξει κατάληξη στην επιλογή αυτή, μελετήθηκαν διάφοροι τύποι σχηματισμών [26] σύμφωνα με διάφορα κριτήρια. Από τις μελέτες αυτές προκύπτει ιδίως ότι η συνιστώμενη αρχιτεκτονική, η οποία βασίζεται αποκλειστικά σε δορυφόρους σε επακόλουθη τροχιά και η οποία συνιστάται, επιτρέπει καλύτερη ομογένεια των επιδόσεων, τόσο σε ακρίβεια όσο και σε διαθεσιμότητα και παρουσιάζει καλύτερη ανθεκτικότητα σε υποβαθμισμένες καταστάσεις λειτουργίας (βλάβη του δορυφόρου), ιδίως έναντι χωρών υψηλού πλάτους ή εντός των πόλεων, παραμένοντας λιγότερο δαπανηρή.

[26] Όπως αναφέρεται στην ανακοίνωση της 10ης Φεβρουαρίου 1999, εξετάστηκαν διάφοροι τύποι τροχιάς για τους σχηματισμούς : LEO (τροχιά χαμηλού ύψους), MEO (τροχιά μέσου ύψους), GEO (γεωστατική τροχιά), IGSO (κεκλιμένη γεωσύγχρονη τροχιά). Κατά τη διάρκεια της φάσεως καθορισμού, διάφορες μελέτες επέτρεψαν την εξέταση των σχηματισμών που βασίζονται μόνο σε MEO (10 έως 33 δορυφόροι υπό διαφορετικές κλίσεις) και σε συνδυασμό MEO (18 έως 27) και σε GEO (8 έως 9). Τέλος, δύο τύποι αρχιτεκτονικής αποτέλεσαν το αντικείμενο λεπτομερέστερων συγκρίσεων : 30 MEO σε 3 επίπεδα και 24 MEO και 8 GEO, όσον αφορά διάφορα κριτήρια (επιτευχθείσες επιδόσεις, γεωγραφική ομογένεια, κίνδυνοι και δαπάνες, διαχειριστικοί περιορισμοί). Η αρχιτεκτονική των 30 MEO παρουσιάζει τις καλύτερες επιδόσεις, ιδίως στα υψηλά πλάτη και σε κόστος σαφώς χαμηλότερο.

Οι διαστάσεις και η μάζα των δορυφόρων που λαμβάνονται υπόψη για τον τύπο αυτό αποστολής πρέπει να επιτρέπουν βελτιστοποίηση της ανάπτυξης του σχηματισμού με πολλαπλές εκτοξεύσεις (5 έως 6 δορυφόροι ανά εκτοξευτήρα).

Η τελική επιλογή του ή των εκτοξευτήρων θα γίνει σε ανταγωνιστική βάση και θα εξαρτηθεί από την βέλτιστη μεταφορική ικανότητα (αριθμός δορυφόρων) για το εξεταζόμενο χρονικό διάστημα, από την αξιοπιστία, από το προτεινόμενο κόστος και από τις συμβατικές προϋποθέσεις (ασφάλειες).

Το επίγειο τμήμα [27] περιλαμβάνει τα κέντρα ελέγχου των δορυφόρων (σταθμοί τηλεμετρήσεως και τηλεκατεύθυνσης για την διατήρηση των δορυφόρων στη θέση τους) και τα απαραίτητα κέντρα για την παροχή των υπηρεσιών.

[27] Το επίγειο τμήμα που επιτρέπει την παροχή της υπηρεσίας, περιλαμβάνει κυρίως :

β) Τα περιφερειακά στοιχεία

Το σύστημα είναι παγκόσμιο και η ακεραιότητα είναι κατανεμημένη παγκοσμίως. Ωστόσο, η έννοια του συστήματος επιτρέπει την εισαγωγή περιφερειακών στοιχείων (8 κατ' ανώτατο όριο για όλο τον κόσμο), τα οποία θα επιτρέψουν την « εξατομίκευση » της ακεραιότητας και τα οποία θα αποτελέσουν το αντικείμενο συμφωνιών συνεργασίας με τα αντίστοιχα κράτη. Το κόστος του εν λόγω στοιχείου θα επιβαρύνει την αντίστοιχη περιοχή.

Ένα περιφερειακό στοιχείο αποτελείται από συμπληρωματικό δίκτυο σταθμών για την επιτήρηση της ακεραιότητας των σημάτων, καθώς και από κέντρο επεξεργασίας, που επιτρέπει την παροχή της υπηρεσίας αυτής.

γ) Τα τοπικά στοιχεία

Το σύστημα GALILEO θα επιτρέψει την παροχή υψηλού επιπέδου επιδόσεων στους χρήστες σε παγκόσμια κλίμακα, ακόμη και εκεί όπου δεν υπάρχει καμία επίγεια υποδομή. Ωστόσο, για τις επιμέρους εφαρμογές στις δεδομένες ζώνες, είναι απαραίτητες επιδόσεις εντοπισμού στίγματος ακόμη περισσότερο απαιτητικές, όπου επίσης η ολοκλήρωση με άλλες λειτουργίες, για παράδειγμα τοπικές επικοινωνίες, επιτρέπει προστιθέμενη αξία στην βασική υπηρεσία.

Προκύπτει ότι ξεκινώντας από μία γενική κοινή έννοια, τα τοπικά στοιχεία θα προσαρμοστούν στις ανάγκες [28]: αερολιμένες, λιμένες, σιδηρόδρομος, οδοί, αστικές ζώνες... Επιπλέον, σε κάθε εφαρμογή, πρόκειται να προβλεφθούν ειδικές περιπτώσεις: οδικές σήραγγες, ακίνητα στην πόλη, υπόγειοι χώροι σταθμεύσεως... Η φάση καθορισμού επιτρέπει προκαταρκτική σύλληψη των τοπικών αυτών στοιχείων, η οποία θα συνεχιστεί κατά την διάρκεια της φάσεως ανάπτυξης και επιβεβαίωσης.

[28] Οι ειδικές ανάγκες θα είναι γενικά μεγάλη ακρίβεια (κάτω του μέτρου), τοπικές πληροφορίες ακεραιότητας ώστε να δοθεί δυνατότητα δημιουργίας σήματος κινδύνου σε πολύ μικρό χρόνο (για παράδειγμα κάτω του δευτερολέπτου για την πολιτική αεροπορία) ή επίσης για να διευκολυνθεί η συνέχεια της υπηρεσίας σε αστικό περιβάλλον, όταν η ορατότητα των δορυφόρων είναι μειωμένη ή μηδενική.

Ένα τοπικό στοιχείο πρέπει τυπικά να διασφαλίζει την αναμετάδοση του σήματος, περιλαμβανομένης επιτήρησης της ακεραιότητας, επεξεργασίας και μετάδοσης δεδομένων.

Η μετάδοση των δεδομένων στον δέκτη του χρήστη μπορεί να γίνεται με ειδική σύνδεση ή με την παρέμβαση εξωτερικών συστημάτων : κινητά δίκτυα επικοινωνιών (βάσει προτύπων GSM ή UMTS), συστήματα θαλάσσιας πλοήγησης Loran C, ...Στην συγκεκριμένη περίπτωση, η ακριβής γνώση της θέσεως του χρήστου είναι επίσης προσπελάσιμη στον φορέα εκμετάλλευσης. Τα μηνύματα σύνδεσης τερματικών - κέντρων των υπηρεσιών επιτρέπουν προστιθέμενες αξίες στην βασική υπηρεσία: για παράδειγμα, εντοπισμός σημείων κινδύνου ή βλαβών. Αυτό θα οδηγήσει στην εξέταση της εξελίξεως των ισχυόντων προτύπων, ώστε να ενσωματωθούν σε αυτά οι δυνατότητες που προσφέρονται από το GALILEO.

Για ορισμένους τομείς μεταφορών, όπως η αεροπλοΐα, η ύπαρξη τοπικού στοιχείου που επιτρέπει την παροχή υπηρεσίας προσγειώσεως προσαρμοσμένης στις μετεωρολογικές συνθήκες που επικρατούν στην Ευρώπη, αποτελεί σημαντικό στοιχείο για τον εξορθολογισμό των υπαρχουσών υποδομών και προκειμένου η δορυφορική πλοήγηση να καταστεί οικονομικώς ενδιαφέρουσα. Είναι ο λόγος, για τον οποίο η Επιτροπή δεσμεύεται να διευκολύνει τις οικονομικές και τεχνικές μελέτες και, εάν αποδειχθεί η σκοπιμότητα, θα διευκολύνει, μέσω των εγκατεστημένων δομών, την οργάνωση τοπικής υπηρεσίας.

3. Οι δέκτες GALILEO

Οι δέκτες αυτοί πρόκειται να αποτελέσουν αποφασιστικό κρίκο της αλυσίδας GALILEO. Πρέπει να ανταποκρίνονται στις απαιτήσεις της αγοράς:

-επιδόσεις και κόστος ανταγωνιστικό σε σχέση με υπάρχοντα συστήματα.

-επάρκεια έναντι των αναγκών των χρηστών (ευρύ κοινό και επαγγελματική αγορά).

-δυνατότητα εξέλιξης και ολοκλήρωση υπηρεσιών (για παράδειγμα επικοινωνίες).

-δυνατότητα πολυτροπικής χρήσεως.

Θα είναι διαθέσιμη μεγάλη σειρά δεκτών GALILEO, οι οποίοι θα προσφέρουν τους διάφορους διαθέσιμους τύπους υπηρεσίας δορυφορικής ραδιοπλοηγήσεως, σε συνδυασμό ή μη με άλλες λειτουργίες. Εξάλλου, οι τεχνολογικές δυνατότητες θα οδηγήσουν σε υψηλό επίπεδο ολοκλήρωσης των εν λόγω λειτουργιών (πρότυπα «μικροκυκλώματα », ειδικά για συγκεκριμένη λειτουργία). Υπό μορφή εποπτικού παραδείγματος, μπορούμε να φανταστούμε:

-μίνι τερματικά GALILEO για το ευρύ κοινό ή λειτουργία εντοπισμού στίγματος ενσωματωμένη στα κινητά τηλέφωνα (πρότυπο UMTS), επιτρέποντας υπηρεσίες προστιθεμένης αξίας ή εντοπισμό σε περίπτωση κλήσεως του αριθμού « 112 », της υπηρεσίας εκτάκτου ανάγκης.

-ενσωμάτωση υπηρεσίας πλοήγησης πιστοποιημένης σύμφωνα με τα αεροναυτικά πρότυπα του συστήματος βοηθημάτων στην κυβέρνηση αεροσκάφους.

-βασικό σύστημα πλοήγησης ενσωματωμένο στο αυτοκίνητο, που επιτρέπει στον οδηγό του να συνδυάζει εντοπισμό στίγματος και παρακολούθηση πληροφοριών σχετικά με την κυκλοφορία.

Η πρόκληση της αγοράς δεκτών GALILEO αποτελεί βασικό στοιχείο για την επιτυχία της διείσδυσης της ευρωπαϊκής βιομηχανίας στον τομέα αυτό.

4. Το σχέδιο ανάπτυξης του συστήματος GALILEO [29]

[29] Βλέπε διάγραμμα στο παράρτημα 5

Στην παράταση της φάσεως καθορισμού, η οποία τελειώνει στα τέλη 2000, το σχέδιο ανάπτυξης του GALILEO χωρίζεται σε δύο κύριες φάσεις :

Φάση ανάπτυξης και επιβεβαίωσης (2001 - 2005)

Η φάση ανάπτυξης και επιβεβαίωσης, η οποία αρχίζει το 2001, καλύπτει τον λεπτομερή καθορισμό και στη συνέχεια την κατασκευή των διαφόρων στοιχείων του συστήματος : δορυφόρους, επίγεια στοιχεία, δέκτες για τους χρήστες.

Η επιβεβαίωση αυτή απαιτεί την θέση σε τροχιά προτύπων δορυφόρων από το 2004, καθώς και ελάχιστη επίγεια υποδομή. Θα επιτρέψει τις απαραίτητες τροποποιήσεις του επιγείου τμήματος ενόψει της παγκόσμιας ανάπτυξής του και την εκτόξευση, εφόσον χρειαστεί, προτύπων πτήσεων κατασκευασμένων παράλληλα. Η φάση αυτή θα επιτρέψει επίσης την τελειοποίηση δεκτών και τοπικών στοιχείων, καθώς και την επαλήθευση προϋποθέσεων που επιβάλλονται από την διεθνή ένωση τηλεπικοινωνιών κατά την κατανομή συχνοτήτων.

Φάση εφαρμογής του σχηματισμού (2006 - 2007)

Η φάση αυτή εφαρμογής θα συνίσταται στην προοδευτική θέση σε τροχιά από το 2006 [30] του συνόλου των επιχειρησιακών δορυφόρων και στην διασφάλιση της πλήρους εφαρμογής της επίγειας υποδομής, προκειμένου να παρέχεται λειτουργική υπηρεσία από το 2008.

[30] Προκειμένου να διασφαλιστεί το χρονοδιάγραμμα αυτό, η κατασκευή των δορυφόρων πρέπει να αρχίσει το 2004.

Η μείωση των κινδύνων του προγράμματος θα διασφαλίζεται κατά τη διάρκεια της φάσεως επιβεβαίωσης του ανωτέρω περιγραφομένου συστήματος, μέσω προγράμματος τεχνολογικής στήριξης που θα επιτρέπει την ολοκλήρωση των κρισίμων επιλογών, τόσο τεχνικών όσο και τεχνολογικών (ατομικά ωρολόγια, δέκτες, χρήση της ζώνης C, ωφέλιμο φορτίο τηλεπικοινωνιών για δορυφορικές επαφές...). Είναι σημαντικό να προβλεφθούν οι δραστηριότητες αυτές, ούτως ώστε το σύστημα GALILEO δεύτερης γενεάς να παραμένει προσαρμοσμένο στην εξέλιξη των αναγκών των χρηστών.

Επομένως, ο χρήστης θα διαθέτει λειτουργική υπηρεσία EGNOS από το 2003 (βλέπε κεφάλαιο I.3) και προοδευτική εισαγωγή σε λειτουργική υπηρεσία GALILEO το αργότερο στις αρχές του 2008 [31], ενώ οι υπηρεσίες EGNOS θα συνεχίσουν να διασφαλίζονται ταυτόχρονα μέχρι την πλήρη κατάργησή τους.

[31] Η πρόσβαση στην αγορά θα καταστήσει απαραίτητο συντομότερο σχέδιο ανάπτυξης και εξετάζονται πολλές διαφορετικές οδοί: όπως η παροχή υπηρεσίας για το ευρύ κοινό και εμπορική η οποία θα προηγείται των άλλων υπηρεσιών που είναι πλέον απαιτητικές από τεχνικής πλευράς. Ωστόσο, είναι πρόωρο να υπάρξει δέσμευση σε τέτοιου είδους χρονοδιάγραμμα, λαμβανομένων υπόψη των κινδύνων που προς το παρόν αξιολογούνται (π.χ. διαθεσιμότητα ωρολογίων). Ωστόσο, θα είναι δυνατόν μετά τις πρώτες τεχνικές δοκιμές να ξεκινήσουν εκστρατείες προώθησης των δορυφορικών εφαρμογών GALILEO και επαλήθευσης των ρυθμιστικών χρήσεων, κατά πάσα πιθανότητα από το 2006.

3. Η ενσωμάτωση του συστήματος EGNOS στο σύστημα GALILEO

Το EGNOS, ευρωπαϊκό πρόδρομο σύστημα του GALILEO, αποτελεί σύστημα δορυφορικής ραδιοπλοήγησης, το οποίο εξαρτάται από το αμερικανικό GPS και το ρωσικό GLONASS και διασφαλίζει την ακεραιότητα με αυτά και, επομένως, ειδοποιεί τον χρήστη εντός πολύ μικρού χρονικού διαστήματος σχετικά με οποιαδήποτε δυσλειτουργία που μπορεί να επηρεάσει την ποιότητα του σήματος, το οποίο αναμεταδίδεται με γεωστατικούς δορυφόρους [32].

[32] Σε κυκλική τροχιά σε ύψος 36.000 χιλιομέτρων υπεράνω του ισημερινού της γης.

Το παράρτημα 4 περιγράφει τα χαρακτηριστικά και τα πλεονεκτήματα του EGNOS, την δυνατότητά του να κινητοποιεί την ευρωπαϊκή εμπειρογνωμοσύνη στο χώρο της τεχνολογίας, των τεχνικών κατασκευών και των υπηρεσιών στον τομέα των διαστημικών εφαρμογών και, τέλος, την διαδικασία μέσω της οποίας θα ενσωματωθεί προοδευτικά στην αρχιτεκτονική και στις δομές του GALILEO προκειμένου να εξαφανισθεί στον ορίζοντα του 2015.

4. Η ρύθμιση, η τυποποίηση και η πιστοποίηση

Το σύστημα GALILEO θα αποτελέσει βασική συνεισφορά στην ορθή διαχείριση και στην ασφάλεια όλων των τρόπων μεταφοράς. Πράγματι, δημιουργεί ανώτερη ποιότητα στα υπάρχοντα συστήματα χάρις στην διαχείρισή του από πολίτες, στην παγκόσμια κάλυψή του, στην ακρίβειά του, στην ακεραιότητά του και στις εγγυήσεις που παρέχει.

Η διασφάλιση των τελευταίων αυτών συνεπάγεται την ρύθμιση των υπό εξέταση δραστηριοτήτων, με την επιβολή προτύπων που πρέπει να τηρούνται και τον έλεγχο της τήρησής τους από αρμόδιες κοινοτικές αρχές.

Η ρύθμιση και η πιστοποίηση συνεπάγονται κοινοτική νομοθεσία. Για την τελειοποίηση και την εκτέλεσή τους, η Επιτροπή θα στηριχθεί από την δημόσια δομή στην οποία μπορούν να εκχωρηθούν ορισμένες δραστηριότητες.

Δεδομένου ότι το σύστημα GALILEO θα παρέχει υπηρεσίες σε παγκόσμιο επίπεδο, η Ευρωπαϊκή Ένωση, σε συνεργασία με τους ευρωπαϊκούς οργανισμούς τυποποίησης, πρέπει να επεξεργαστεί τις θέσεις που θα στηρίξουν τα κράτη μέλη σε επίπεδο διεθνών οργανισμών, όπως ο ICAO και ο ΙΜΟ.

5. Η διεθνής συνεργασία

Η διεθνής συνεργασία είναι απαραίτητη σε ένα σχέδιο παγκοσμίου βεληνεκούς, όπως το GALILEO. Επίσης είναι απαραίτητη για την διασφάλιση της διαλειτουργικότητας με τα υπάρχοντα συστήματα, προκειμένου να συνδεθούν οι αγορές των τρίτων χωρών και, τέλος, για να εγκατασταθούν στοιχεία του επιγείου τμήματος σε ορισμένα μέρη της γης. Επιτροπή, αποτελούμενη από αντιπροσώπους των κρατών μελών, είναι επιφορτισμένη να στηρίζει την Ευρωπαϊκή Επιτροπή κατά τις διαπραγματεύσεις/συζητήσεις με τα τρίτα κράτη.

Σύμφωνα με την εντολή την οποία έχει λάβει από το Συμβούλιο τον Οκτώβριο 1999, η Επιτροπή έχει αναλάβει τυπικές διαπραγματεύσεις, προκειμένου να καθοριστεί το πεδίο συνεργασίας με τις ιδιοκτήτριες χώρες των υπαρχόντων συστημάτων, τις Ηνωμένες Πολιτείες και την Ομοσπονδία της Ρωσίας και, πέρα από αυτό, με τρίτες χώρες που ενδιαφέρονται για την ανάπτυξη του συστήματος GALILEO.

Τα αποτελέσματα της παγκόσμιας συνδιάσκεψης ραδιοεπικοινωνιών στην Κωνσταντινούπολη τον Μάιο 2000 κατέδειξαν συγχρόνως την ισχυρή στήριξη πολλών κρατών από τις πέντε ηπείρους προς το GALILEO και την ανάγκη συντονισμού της πρόσβασης σε νέες συχνότητες που εκχωρούνται στην ραδιοπλοήγηση σύμφωνα με τους κανόνες της διεθνούς ενώσεως τηλεπικοινωνιών.

1. Οι διαπραγματεύσεις με τις Ηνωμένες Πολιτείες επέτρεψαν την διευκρίνιση ορισμένου αριθμού θεμάτων που πρέπει να αντιμετωπιστούν.

Κατ' αρχάς η Ευρωπαϊκή Ένωση και οι Ηνωμένες Πολιτείες συζήτησαν και τεκμηρίωσαν τις ιδέες τους επί του φάσματος, του σήματος, της ασφάλειας των συστημάτων, της τυποποίησης και των απαιτήσεων στον τομέα της διαλειτουργικότητας. Τα δύο μέρη συμφωνούν επί του γεγονότος ότι ο κύριος στόχος είναι η συμβατότητα και η διαλειτουργικότητα μεταξύ GALILEO και GPS.

Η Ευρωπαϊκή Ένωση έχει εκφράσει κατ' επανάληψη την επιθυμία να προωθήσει ταχύτατα τις τεχνικές συζητήσεις. Η προτεραιότητα και τα προκαταρκτικά της εν ενεργεία αμερικανικής αντιπροσωπείας είναι κατά πάσα πιθανότητα η απόφαση του Συμβουλίου του Δεκεμβρίου, στη συνέχεια η προετοιμασία μιας συμφωνίας - πλαισίου σχετικά με τις αρχές που υπεγράφησαν σε υψηλό επίπεδο και οι οποίες θα εξυπηρετήσουν ως βάση για όλες τις τεχνικές εργασίες.

Η Επιτροπή προτείνει ωστόσο την συνέχιση των επαφών σε όλα τα επίπεδα, προκειμένου να επιτύχει την εμπέδωση του ορισμού των επιλογών διαλειτουργικότητας και την κατανομή των συχνοτήτων με το σύστημα GPS πριν από τα μέσα του 2001 και να συμφωνήσει επί διεθνών τεχνικών θέσεων, όπως στο πλαίσιο του ICAO, του ΙΜΟ ή του COSPAS-SARSAT.

2. Οι διαπραγματεύσεις με την Ομοσπονδία της Ρωσίας έγιναν σε επίπεδο πολιτικό και τεχνικό. Βασίζονται σε σενάριο συνεργασίας, το οποίο πρέπει να επιτρέπει την συνύπαρξη των δύο ανεξαρτήτων σχηματισμών GLONASS και GALILEO, έχοντας υπόψη τις πιθανές μειώσεις του κόστους επενδύσεων. Βασίζονται, αφενός, στις αρχές ανταλλαγής μεταξύ διαλειτουργικότητας και κοινής χρήσεως των συχνοτήτων και, αφετέρου, βιομηχανικής συνεργασίας.

Ξεκίνησαν τέσσερις δράσεις σημαντικής βιομηχανικής συνεργασίας, χρηματοδοτούμενες αντίστοιχα από την ευρωπαϊκή υπηρεσία διαστήματος, την Επιτροπή και τα κράτη μέλη, υπό την επιτήρηση της ειδικής επιτροπής διαπραγματεύσεων που συγκροτήθηκε από το Συμβούλιο για να στηρίξει την Επιτροπή.

Οι πρώτες συζητήσεις σχετικά με ενδεχόμενη συμφωνία πλαίσιο με τη Ρωσία και την κοινή χρήση του φάσματος συνεχίζονται θετικά. Προτείνεται να γίνει ένας πρώτος απολογισμός αμέσως μετά τα τέλη του 2000.

Κατά την τελευταία συνδιάσκεψη κορυφής της Ευρωπαϊκής Ένωσης - Ρωσίας στις 30 του περασμένου Οκτωβρίου, η κοινή δήλωση αναφέρει ότι : Τα συμβαλλόμενα μέρη συμφωνούν ως προς την σημασία την οποίαν αποδίδουν στη συνέχιση της συνεργασίας που ξεκίνησε μεταξύ του ρωσικού και ευρωπαϊκού συστήματος δορυφορικής πλοήγησης (GLONASS /GALILEO).

3. Η Επιτροπή επιθυμεί πολύ την ανάμιξη και άλλων εταίρων στο σύστημα GALILEO σε αρχικό στάδιο. Σύμφωνα με το αίτημα του Συμβουλίου, διαπιστώνει και επαληθεύει το ενδιαφέρον διαφόρων κρατών για συμμετοχή στο GALILEO, ιδίως κατά την παγκόσμια διάσκεψη τηλεπικοινωνιών που αναφέρεται ανωτέρω.

Εξάλλου, η διάταξη του συστήματος θα επιτρέψει την διάκριση ανά περιφέρεια των πληροφοριών ακεραιότητας και, επομένως, αποτελεί ένα εντελώς ιδιαίτερο χαρακτηριστικό για την ομαδοποίηση τρίτων χωρών.

Τέτοιου είδους συμμετοχή μπορεί να γίνει σε δύο επίπεδα: είτε σε επίπεδο αμέσων επενδύσεων και βιομηχανικών εργασιών απαραιτήτων για την ανάπτυξη ή για τις σχετικές επιχειρήσεις είτε σε επίπεδο εφαρμογών και εξοπλισμών για τους χρήστες.

Στην Ευρώπη, έχει διασφαλιστεί η συμμετοχή της Ελβετίας και των χωρών ΕΖΕΣ (ευρωπαϊκή ζώνη ελευθέρων συναλλαγών), διεξάγονται συζητήσεις με τις χώρες της Κεντρικής και Ανατολικής Ευρώπης και με την Ουκρανία.

Ο Καναδάς συμμετέχει χρηματοδοτικά στις μελέτες καθορισμού του GALILEO. Η πολλά υποσχόμενη αυτή συνεργασία θα συνεισφέρει στην ανάπτυξη του περιφερειακού στοιχείου στις αμερικανικές ηπείρους, πράγμα το οποίο είναι απαραίτητο για τη διασφάλιση ελέγχου περιφερειακής ποιότητας του σήματος. Σύμφωνα με το ψήφισμα του Συμβουλίου, ή Επιτροπή μπορεί να υποβάλει προσεχώς σχέδιο εντολής τυπικών διαπραγματεύσεων με τον Καναδά.

Οι επαφές με ορισμένες λατινοαμερικανικές χώρες πρέπει να ανανεωθούν και να ενταθούν το 2001 ώστε να καταστεί δυνατή η αξιολόγηση σε πραγματικό χρόνο του EGNOS. Διερευνητικές επαφές έχουν ξεκινήσει με την Αυστραλία.

Το Ισραήλ και ορισμένες αφρικανικές (Νότιος Αφρική, Κένυα, Αίγυπτος, ...) και ασιατικές χώρες (Κίνα, Κορέα, Ινδία, ...) έχουν εκδηλώσει ζωηρό ενδιαφέρον κατά την συνδιάσκεψη τηλεπικοινωνιών και επί τη ευκαιρία διμερών συναντήσεων.

Πρόκειται να αναληφθεί ιδιαίτερη προσπάθεια, για να εξεταστούν οι πιθανές χρήσεις του GALILEO, της ιδιαιτερότητάς τους και του οικονομικού τους ενδιαφέροντος στις υπό ανάπτυξη χώρες, στο πλαίσιο κοινοτικών συμφωνιών, όπως εκείνη που έχει συναφθεί με τις χώρες ΑΚΕ.

2ο μέρος: τα οικονομικά και χρηματοδοτικά ζητήματα

Το πρώτο κεφάλαιο συντάσσει πίνακα ο οποίος παραθέτει, αφενός, τις δαπάνες των διαφόρων φάσεων του προγράμματος (βλέπε συγκεντρωτικό πίνακα κατωτέρω) και της διαχείρισης του επιχειρησιακού συστήματος και, αφετέρου, τα κοινωνικοοικονομικά πλεονεκτήματα για την κοινωνία γενικώς όταν θα είναι σε επιχειρησιακή κατάσταση και τα πλέον άμεσα δημοσιονομικά πλεονεκτήματα - από πλευράς παροχής υπηρεσιών και πωλήσεων εξοπλισμών.

Το δεύτερο μέρος περιγράφει το σχέδιο χρηματοδότησης του προγράμματος για τις διάφορες φάσεις του, υποδεικνύοντας τις αντίστοιχες εισφορές του δημόσιου και του ιδιωτικού τομέα. Η Επιτροπή υπογραμμίζει εδώ ότι ενόψει του προβλεπομένου κύκλου εργασιών, ο ιδιωτικός τομέας μπορεί να συνεισφέρει σε ύψος 1,5 δισεκατομ. EUR στη χρηματοδότηση της φάσεως εφαρμογής..

Το τελευταίο μέρος περιγράφει διάφορες πηγές εσόδων, μεταξύ των οποίων ιδίως μία εισφορά εξομοιούμενη προς φόρο, όταν το σύστημα GALILEO θα βρίσκεται σε κατάσταση λειτουργίας.

Οι επακόλουθες φάσεις του προγράμματος GALILEO

Φάση ανάπτυξης και επιβεβαίωσης (2001-2005)

Σύνολο λεπτομερούς καθορισμού των τμημάτων (διαστημικών, επίγειων, χρηστών).

-Ανάπτυξη των δορυφόρων, επιγείων κατασκευαστικών στοιχείων.

-Επαλήθευση του συστήματος «σε τροχιά».

Φάση εφαρμογής (2006-2007)

-Κατασκευή, εκτόξευση των δορυφόρων.

-Εγκατάσταση του πλήρους τμήματος εδάφους.

Φάση εκμετάλλευσης (από το 2008)

-Ανανέωση των δορυφόρων, εκμετάλλευση των κέντρων, συντήρηση.

1. Το κόστος του GALILEO

Η εκτίμηση των δαπανών καλύπτει το σύστημα GALILEO όσον αφορά την παροχή των διαφόρων υπηρεσιών γενικού ενδιαφέροντος, εμπορικών και δημοσίων που περιγράφονται στο κεφάλαιο I.1. Οι δαπάνες αυτές καλύπτουν το σύνολο των φάσεων ανάπτυξης, επιβεβαίωσης και εφαρμογής του πλήρους σχηματισμού, έτσι ώστε να καθίσταται δυνατή η παροχή λειτουργικής υπηρεσίας στους χρήστες. Κατά βάση πρόκειται για τα εξής :

-λεπτομερείς μελέτες καθορισμού που προηγούνται των υλοποιήσεων του διαστημικού και επιγείου τμήματος και του τμήματος χρηστών.

-κατασκευή των δορυφόρων, πρωτοτύπων και στη συνέχεια επαναλαμβανόμενων και των σχετικών υλικών δοκιμής.

-την κατασκευή των επιγείων στοιχείων, την ανάπτυξή τους και τις αντίστοιχες δοκιμές.

-την εκτόξευση των δορυφόρων και την επιβεβαίωσή τους σε τροχιά.

Το σύνολο των δαπανών αυτών συνοψίζεται στον ακόλουθο πίνακα, ο οποίος συγκεντρώνει τα κύρια σημεία και διακρίνει την φάση ανάπτυξης και επιβεβαίωσης καθώς και εκείνη της εφαρμογής των διαφόρων προβλεπομένων εγκαταστάσεων.

Είναι σκόπιμο να αναφερθούν ορισμένες υποθέσεις ή διευκρινίσεις:

-η εφαρμογή των τοπικών στοιχείων, περιλαμβανομένων εκείνων που ευρίσκονται στην Ευρώπη, δεν περιλαμβάνεται [33]. αντιθέτως περιλαμβάνεται το τμήμα καθορισμού και γενικής σύλληψης.

[33] Το κόστος που αντιστοιχεί στα διάφορα τοπικά στοιχεία κυμαίνεται πολύ ανάλογα με τις εξεταζόμενες εφαρμογές (ενδεικτικά και ανά εγκατάσταση : από 100.000 EUR για τις ανάγκες του ευρέως κοινού έως 1 εκατομ. EUR για τις αεροναυτικές ανάγκες). Η σύντομη διάρκεια κατασκευής τους (από 3 μήνες έως 1 έτος) θα επιτρέψει την προσαρμογή σε σχέδιο ευρωπαϊκής ανάπτυξης, το οποίο παραμένει προς έγκριση σε συνάρτηση προς τις εφαρμογές. Πράγματι, τα επίγεια αυτά στοιχεία, τα οποία αναμεταδίδουν το σήμα απευθείας στις δυσπρόσιτες περιοχές (5% της κάλυψης GALILEO), είναι ιδιαιτέρως απαραίτητα για τις υπό εξέταση υπηρεσίες. Η αγορά θα καθορίσει την αναγκαιότητά τους, την εγκατάστασή τους και την χρηματοδότησή τους. Η γενική σύλληψη και ο καθορισμός των κατασκευαστικών αυτών στοιχείων αποτελούν μέρος της φάσεως ανάπτυξης και επιβεβαίωσης και περιλαμβάνονται στην εκτίμηση.

-περιλαμβάνεται υπηρεσία «έρευνας και διάσωσης» εγκατεστημένη στο GALILEO.

-η εφαρμογή των επιγείων σταθμών που είναι απαραίτητοι για την εισαγωγή ιδιαίτερης δραστηριότητας με εθελοντική περιφερειακή ακεραιότητα (εκτός Ευρώπης) δεν περιλαμβάνεται (αντιθέτως περιλαμβάνεται ο καθορισμός και η γενική σύλληψη). το κόστος της σχετικής εφαρμογής θα επιβαρύνει τα ενδιαφερόμενα κράτη.

-τα τέλη ενσωμάτωσης του συστήματος EGNOS στο σύστημα GALILEO λαμβάνονται υπόψη βάσει της προσέγγισης που περιγράφεται στο παράρτημα 5. (η φάση αρχικής εκμετάλλευσης του EGNOS 2004-2008 δεν περιλαμβάνεται και το κόστος του επιβαρύνει τον φορέα εκμετάλλευσής του).

-περιλαμβάνονται οι δραστηριότητες τεχνολογικής στήριξης και οι αρχικές μελέτες για την επόμενη γενεά του GALILEO.

-η τιμή εκτόξευσης αποτελεί μέση τιμή των εκτοξευτήρων της αγοράς της σειράς Ariane5, και Proton σε βάση πολλαπλών εκτοξεύσεων. σε περίπτωση αποτυχίας μιας εκτόξευσης, το κόστος της νέας εκτόξευσης περιλαμβάνεται στην παρεχόμενη εκτίμηση, αλλά όχι εκείνο της αντικατάστασης του δορυφόρου.

-οι δαπάνες που αφορούν τα ζητήματα ασφαλείας υπολογίζονται σε βάση ευαίσθητων πολιτικών υποδομών.

-τα ζητήματα που αφορούν την πιστοποίηση του GALILEO λαμβάνονται υπόψη στη βάση του προηγουμένου συστήματος EGNOS.

-το κόστος ανάπτυξης ενός βασικού δέκτου για κάθε υπηρεσία λαμβάνεται υπόψη στην εκτίμηση, αλλά όχι η προσαρμογή του στις διάφορες εφαρμογές.

>ΘΕΣΗ ΠIΝΑΚΑ>

Οι δραστηριότητες που δεν εντάσσονται αυστηρά στην ανάπτυξη και στην εφαρμογή του συστήματος και οι οποίες είναι απαραίτητες για την διασφάλιση της αναδύσεως των καθορισμένων αγορών, παρουσιάζονται στον ακόλουθο πίνακα Η αναφερόμενη συμμετοχή εκφράζει το ελάχιστο κατώφλιο δαπανών που πρέπει να εγκριθούν, ώστε να διασφαλίζεται οικονομική βιωσιμότητα του συνόλου του προγράμματος. Αναμένονται και άλλες συμμετοχές (ιδιωτικός τομέας), ιδίως στο πλαίσιο της σύμπραξης δημοσίου και ιδιωτικού τομέα.

-Ανάπτυξη των εφαρμογών

-Στήριξη του τμήματος χρηστών

-Δράσεις τυποποίησης

-Στήριξη στην εφαρμογή των τοπικών στοιχείων // 150 εκατομ. EUR

Το ετήσιο κόστος εκμετάλλευσης του GALILEO, περιλαμβανομένης της αντικατάστασης του σχηματισμού, υπολογίζεται στα 220 εκατομ. EUR, εκ των οποίων 70 εκατομ. EUR αφορά δαπάνες επιχειρήσεων και συντήρησης. Το ετήσιο κόστος εκμετάλλευσης του EGNOS είναι 25 εκατομ. EUR από το 2003 έως το 2007

>ΘΕΣΗ ΠIΝΑΚΑ>

Δαπάνες του προγράμματος GALILEO (ανά φάση) περιλαμβανομένης της ενσωμάτωσης του EGNOS (σε εκατομ. EUR) :

καθορισμός (1999-2000) : 80

ανάπτυξη και επιβεβαίωση (2001-2005) :1.100

εφαρμογή (2006-2007) :2.150

εκμετάλλευση (2008): 220 ετησίως

2. Η χρηματοδότηση του GALILEO

1. Η φάση ανάπτυξης και επιβεβαίωσης (2001 - 2005)

Σύμφωνα με τις δημοσιονομικές εκτιμήσεις, το κόστος κατά τη διάρκεια της περιόδου αυτής θα είναι περίπου 1,1 δισεκατομ. EUR.

Το ποσό αυτό θα καλυφθεί πλήρως από δημόσια κονδύλια (κοινοτικός προϋπολογισμός και προϋπολογισμός της Ευρωπαϊκής υπηρεσίας διαστήματος).

Η κοινοτική χρηματοδότηση

Ο κοινοτικός χαρακτήρας του προγράμματος και ο χαρακτήρας του ως βασικού στοιχείου της κοινής πολιτικής μεταφορών και της πρωτοβουλίας "Διευρωπαϊκά δίκτυα - μεταφορές" δικαιολογεί κατ'ουσίαν το ρόλο της Ευρωπαϊκής Κοινότητας τόσο σε πολιτικό όσο και σε χρηματοδοτικό επίπεδο κατά τη διάρκεια της φάσεως καθορισμού.

Για τις ακόλουθες φάσεις του προγράμματος, ισχύει το ίδιο και το σύνολο των κονδυλίων του προϋπολογισμού της Ευρωπαϊκής Ένωσης που προβλέπεται για το GALILEO θα τροφοδοτείται, όπως αναφέρεται στην ανακοίνωση της Επιτροπής του Φεβρουαρίου 1999, από πόρους που έχουν ήδη καθοριστεί στις υπάρχουσες δημοσιονομικές προοπτικές (κατά βάση, τα διευρωπαϊκά δίκτυα και το 5ο πρόγραμμα πλαίσιο έρευνας, καθώς και, ενδεχομένως, οι μελλοντικές ερευνητικές δράσεις, πάντα υπό την προϋπόθεση των αποφάσεων του Συμβουλίου και του Ευρωπαϊκού Κοινοβουλίου).

Στο πλαίσιο του προγράμματος των διευρωπαϊκών δικτύων, η εισαγωγή του GALILEO στο ΕΠΠ (Ενδεικτικό Πολυετές Πρόγραμμα) προτάθηκε το Σεπτέμβριο του 2000 από την Επιτροπή στην επιτροπή για τα διευρωπαϊκά δίκτυα μεταφορών, η οποία κατ'αρχήν το ενέκρινε, σύμφωνα με την απόφαση του Συμβουλίου και του Ευρωπαϊκού Κοινοβουλίου της 19ης Ιουνίου 1999. Το αντίστοιχο ποσό για τις δραστηριότητες του προγράμματος GALILEO για τα επόμενα έτη είναι περίπου 550 εκατομ. EUR. Μέσω του κονδυλίου B5-700 του προϋπολογισμού, επιτρέπει την κάλυψη του 50% των δαπανών της φάσεως μελέτης, περιλαμβανομένων των μέτρων τεχνικής στήριξης.

Το 5ο ερευνητικό πρόγραμμα πλαίσιο εξακολουθεί από πλευράς του να διατηρεί συμπληρωματικά κονδύλια για τη φάση ανάπτυξης και επιβεβαίωσης του προγράμματος GALILEO. Η συνεισφορά των μελλοντικών ερευνητικών δράσεων προϋποθέτει την έγκρισή της από το Συμβούλιο και το Ευρωπαϊκό Κοινοβούλιο. Τα κονδύλια αυτά (5ο ΠΠΕΑ και μελλοντικές ερευνητικές δράσεις) θα προορίζονται ιδίως για την κάλυψη της στήριξης προς την ανάπτυξη των εφαρμογών και των δεκτών, τα οποία δεν αποτελούν μέρος της αυστηρά εννοούμενης αρχιτεκτονικής, αλλά των οποίων η προδιαγραφή θα είναι απαραίτητη, την δεδομένη στιγμή κατά την οποία θα χρειαστεί να καθοριστούν οι ιδιωτικοί εταίροι ή κάποιος φορέας εκμετάλλευσης.

Το επίπεδο της κοινοτικής παρέμβασης είναι κρίσιμο, δεδομένου ότι καθορίζει την δυναμικότητα διατήρησης πολιτικού ελέγχου επί της ακόλουθης φάσεως του προγράμματος. Επιτρέπει επίσης την λήψη προληπτικών μέτρων έναντι των ζητημάτων που προκύπτουν από τους κανόνες γεωγραφικής επιστροφής που προβλέπονται στη σύμβαση για την ίδρυση της Ευρωπαϊκής Υπηρεσίας Διαστήματος.

Η συνεισφορά της Ευρωπαϊκής υπηρεσίας διαστήματος

Η Ευρωπαϊκή υπηρεσία διαστήματος επιβεβαίωσε ότι, μέσω των θεσμικών της μηχανισμών, είχε προβλέψει από πολύ καιρό να ζητήσει από τα κράτη μέλη της συνδρομή 550 εκατομ. EUR [34] για τη φάση επιβεβαίωσης, εφόσον θα ελαμβάνετο η πολιτική απόφαση συνέχισης του προγράμματος από το Συμβούλιο Μεταφορών της 20ής Δεκεμβρίου.

[34] Το αίτημα αυτό βασίστηκε στη δήλωση του προγράμματος της Ευρωπαϊκής υπηρεσίας διαστήματος 1999 που εκτιμά τη φάση ανάπτυξης και επιβεβαίωσης σε 1.000 εκατομ. EUR.

Εν κατακλείδι, το κόστος της φάσεως ανάπτυξης και επικύρωσης ανέρχεται σε 1,1 δισεκατομ. EUR για την υποδομή και επίσης σε 150 εκατομ. EUR για την εφαρμογή των τοπικών στοιχείων και την ανάπτυξη των εφαρμογών και των δεκτών.

Όλες οι ανάγκες για τη ανάπτυξη και την επιβεβαίωση της υποδομής καλύπτονται ήδη από δημόσια ευρωπαϊκή χρηματοδότηση (Ευρωπαϊκή Ένωση και Ευρωπαϊκή υπηρεσία διαστήματος), που έχει ήδη προγραμματισθεί. Επομένως, δεν θα είναι απαραίτητη ουδεμία συμπληρωματική δημόσια συνεισφορά των κρατών μελών.

2. Η φάση εφαρμογής (2006-2007)

Πέραν των ισχυουσών δημοσιονομικών προοπτικών, η προέλευση και το ποσό της κοινοτικής συνεισφοράς και εκείνης της Ευρωπαϊκής υπηρεσίας διαστήματος κατά τη διάρκεια της φάσης αυτής πρόκειται να καθορισθούν κατά τη φάση επιβεβαίωσης.

Κατά τη διάρκεια της φάσεως αυτής, οι σχετικές δαπάνες εκτιμούνται σε 2,1 δισεκατομ. EUR, εκ των οποίων 1,5 δισεκατομ. EUR θεωρούνται σκόπιμο να επιβαρύνουν τον ιδιωτικό τομέα και 0,6 δισεκατομ. EUR θα επιβαρύνουν το δημόσιο τομέα.

Μπορούν επίσης να κινητοποιηθούν άλλες πηγές χρηματοδότησης (πρόσκληση υποβολής προσφορών, πλειοδοτήσεις ή άλλες) μέσω των μηχανισμών εκχώρησης των αδειών φορέων παροχής υπηρεσιών ή φορέων εκμετάλλευσης, για παράδειγμα για την εμπορική εκμετάλλευση του σήματος GALILEO που συνδέεται με τις τοπικές εφαρμογές.

Ο κατωτέρω πίνακας περιλαμβάνει για τις τρεις φάσεις τις ιδιωτικές και δημόσιες εισφορές, συμπεριλαμβανομένης, για τις τελευταίες αυτές, της αναλύσεως μεταξύ εκείνων της Ευρωπαϊκής Ένωσης και εκείνων της Ευρωπαϊκής υπηρεσίας διαστήματος:

>ΘΕΣΗ ΠIΝΑΚΑ>

3. Η επιχειρησιακή φάση (από το 2008)

Στο βαθμό του δυνατού κατά τη διάρκεια της φάσεως επιβεβαίωσης, η Επιτροπή προτίθεται να προτείνει τη δημιουργία ταμείου που θα περιλαμβάνει τις δημόσιες συνεισφορές και το οποίο είναι δυνατό να δεχθεί ιδιωτικές επενδύσεις και, ενδεχομένως, τη συμμετοχή τρίτων χωρών. Το ταμείο που θα δημιουργηθεί κατ'αυτόν τον τρόπο πρέπει να έχει νομικό πρόσωπο και να διαθέτει ιδιαίτερους κανόνες χρηματοδότησης, που πρέπει να εγκριθούν από τα συνεισφέροντα μέρη.

Στο τέλος της φάσεως εφαρμογής, δεν θα είναι απαραίτητη ουδεμία χρηματοδότηση υπό τη μορφή επιδοτήσεως. Πράγματι, αυτό μπορεί να γίνει στο πλαίσιο της σύμπραξης δημοσίου-ιδιωτικού τομέα (βλέπε ακόλουθο σημείο) και με τη νέα ροή εσόδων που περιγράφεται κατωτέρω στο κεφάλαιο 4.

4. Η σύμπραξη δημοσίου - ιδιωτικού τομέα

Πρόκειται να αποτελέσει βασικό στοιχείο για την επιτυχία του προγράμματος GALILEO. Θα τεθεί σε εφαρμογή με την οριστική δομή διαχείρισης, η οποία θα αναλάβει τη νομική και δημοσιονομική οργάνωση, ήδη από την φάση ανάπτυξης και επιβεβαίωσης, προκειμένου να συμμετάσχει όσο το δυνατόν γρηγορότερα ο ιδιωτικός τομέας στη συνέχιση του προγράμματος.

Υπενθυμίζουμε προκαταβολικά ότι κατά τη διάρκεια της φάσεως εφαρμογής, οι σχετικές δαπάνες υπολογίζονται σε 2,1 δισεκατομ. EUR, εκ των οποίων 1,5 δισεκατομ. EUR εκτιμώνται ότι μπορούν να επιβαρύνουν τον ιδιωτικό τομέα [35] και 0,6 δισεκατομ. EUR θα επιβαρύνουν τον δημόσιο τομέα.

[35] Βλέπε σημείο 3 Β για τα δημοσιονομικά πλεονεκτήματα που δημιουργούνται από το GALILEO

Προκειμένου να ανταποκριθεί σε αίτημα του Συμβουλίου της 17ης Ιουλίου 1999, το οποίο επιθυμεί ισχυρή συμμετοχή του ιδιωτικού τομέα στο πρόγραμμα GALILEO, η Επιτροπή εξέδωσε πρόσκληση εκδηλώσεως ενδιαφέροντος, προκειμένου να καθοριστούν οι απαραίτητες προϋποθέσεις για τη δημιουργία σύμπραξης δημοσίου-ιδιωτικού τομέα. Διάφοροι ευρωπαϊκοί βιομηχανικοί όμιλοι έχουν ανταποκριθεί σε αυτό.

Στη συνέχεια των αναλύσεων που πραγματοποιήθηκαν με αυτούς, καθώς και καθορισμού του κύκλου εργασιών που αναμένεται από την εκμετάλλευση του GALILEO, φαίνεται ότι η συμμετοχή ιδιωτικών επενδυτών στο πρόγραμμα είναι απολύτως προβλεπόμενη στο ύψος των υπολογιζομένων χρηματοδοτήσεων για την εφαρμογή του συστήματος, των τοπικών στοιχείων και της τελικής ανάπτυξης των δεκτών και των υπηρεσιών. Ωστόσο, ζητήθηκαν ορισμένες προκαταρκτικές προϋποθέσεις:

Η πολιτική απόφαση για τη συνέχιση του προγράμματος το Δεκέμβριο 2000 [36] . όλοι επιμένουν για υποχρεωτική απόφαση την ημερομηνία αυτή.

[36] Βλέπε σχετικά με το θέμα αυτό το σημείο 10 των συμπερασμάτων του Συμβουλίου Μεταφορών της 9.10.97: "... τα έργα ΔΕΔ, περιλαμβανομένων εκείνων που εντάσσονται στο πλαίσιο της σύμπραξης δημοσίου-ιδιωτικού τομέα, απαιτούν σταθερή δέσμευση από πλευράς κρατών μελών και δέχεται ευνοϊκά τη θέληση της Επιτροπής να στηρίξει ενεργά τις προσπάθειες που αποσκοπούν στην εφαρμογή της σύμπραξης δημοσίου-ιδιωτικού τομέα, της οποίας ο καθορισμός επαφίεται στα κράτη μέλη".

Οι απαραίτητες απαιτήσεις για την υγιή εμπορική εκμετάλλευση των υπηρεσιών που παρέχονται από το σύστημα πλοήγησης μέσω δορυφόρου πρέπει να ληφθούν υπόψη αμέσως μετά την σύνταξη της συγγραφής υποχρεώσεων του προγράμματος, άνευ της οποίας η τελική προσαρμογή των απαιτήσεων αυτών είναι πιθανό να αυξήσει σημαντικά τις δαπάνες του συστήματος.

Διασφάλιση του ελέγχου των τεχνικών κινδύνων του έργου με τη χρηματοδότηση προκαταρκτικών μελετών.

Η δημιουργία ενιαίας δημόσιας διαχειριστικής δομής [37] προκύπτει ότι αποτελεί απαραίτητη προκαταρκτική προϋπόθεση, προκειμένου να διασφαλίζονται οι ενδεχόμενοι επενδυτές τόσο για τη θεσμική σταθερότητα του έργου όσο και για την εκπόνηση επαρκούς σχεδίου χρηματοδότησης.

[37] βλέπε στο θέμα αυτό το σημείο 5 των συμπερασμάτων του Συμβουλίου Μεταφορών της 9.10.97: "θεωρεί ότι είναι απαραίτητο να δημιουργηθεί για τα έργα σύμπραξης δημοσίου-ιδιωτικού τομέα, τόσο σε εθνικό επίπεδο όσο και σε κοινοτικό και τονίζει την ανάγκη σύνδεσης του ιδιωτικού τομέα ήδη από την αρχή στη διαδικασία προετοιμασίας των έργων σύμπραξης δημοσίου-ιδιωτικού τομέα, τηρώντας πάντοτε ισορροπία μεταξύ των εμπορικών και κοινωνικοοικονομικών κριτηρίων στην αρχική σύλληψη των έργων, καθώς και την ανάγκη ορθής κατανομής των κινδύνων".

Ο καθορισμός των πηγών και των ποσών δημόσιας χρηματοδότησης πρέπει να συνοδεύει το προκαταρκτικό χρονοδιάγραμμα των προβλεπομένων δαπανών κατά τη διάρκεια των διαφόρων φάσεων του έργου, από τη φάση ανάπτυξης και επιβεβαίωσης μέχρι τη φάση εφαρμογής του σχηματισμού και των αντιστοίχων επίγειων εγκαταστάσεων.

Όλες οι προϋποθέσεις αυτές πρέπει να έχουν εκπληρωθεί μέχρι το 2003, εφόσον ληφθεί οριστική απόφαση τον Δεκέμβριο 2000 για τη συνέχιση του προγράμματος.

Η ενεργός συμμετοχή των ιδιωτικών εταίρων ήδη από την αρχική φάση ανάπτυξης και επιβεβαίωσης του συστήματος πρέπει να επιτρέπει όχι μόνο βελτιστοποίηση του συνολικού κόστους, αλλά επίσης την εφαρμογή αποτελεσματικών μηχανισμών διαχείρισης και ελέγχου των δαπανών. Επιπλέον, η συμμετοχή αυτή θα συνεισφέρει στην επεξεργασία σχημάτων εμπορικής εκμετάλλευσης και διαχείρισης της ροής εσόδων που συνδέονται με τις παρεχόμενες υπηρεσίες.

Φαίνεται ότι οι αναμενόμενες συνεισφορές των ιδιωτικών εταίρων μπορούν να καλύψουν μεγάλο φάσμα τομέων, που ξεκινάει από συμμετοχές εις είδος μέχρι τις άμεσες χρηματοδοτικές εισφορές, περνώντας από την ανάπτυξη εξοπλισμών, από την εκτέλεση πειραματικών έργων, από την εξασφάλιση αδειών εκμετάλλευσης ή τη μεταφορά τεχνολογικών και εμπορικών γνώσεων.

Ωστόσο και παρά τις ενθαρρυντικές μακροπρόθεσμες χρηματοδοτικές προβλέψεις, η διάρκεια του χρονικού διαστήματος επιστροφής των επενδύσεων επιβάλλει σχεδόν χρηματοδότηση κατανεμημένη σε όλη τη φάση εφαρμογής.

Το πλαίσιο και οι μηχανισμοί επιλογής διαφόρων ιδιωτικών εταίρων και επενδυτών πρέπει να αποτελέσει το αντικείμενο λεπτομερούς περιγραφής, προκειμένου να επέλθει βέλτιστη ισορροπία του εταιρικού σχήματος σε συνάρτηση προς τις επακόλουθες προαναφερθείσες φάσεις. Είναι επίσης σκόπιμο να υπάρξει μέριμνα όσον αφορά την τήρηση των σχετικών προς το θέμα κανόνων του Παγκοσμίου Οργανισμού Εμπορίου.

3. Τα πλεονεκτήματα που επιφέρει το σύστημα GALILEO

Η λεπτομερής ανάλυση των δαπανών και των ωφελημάτων του συστήματος GALILEO αποτελεί το αντικείμενο εγγράφου εργασίας των υπηρεσιών της Επιτροπής. Η ανάλυση αυτή βασίζεται σε μακροοικονομική προσέγγιση, η οποία αξιολογεί τα καθαρά οφέλη που προκύπτουν από την εφαρμογή και την εκμετάλλευση του GALILEO. Εδώ περιλαμβάνονται μόνο τα σχετικά στοιχεία που είναι δυνατό να προσανατολίσουν τις αποφάσεις σχετικά με την εφαρμογή του έργου. ο ενδιαφερόμενος αναγνώστης θα εύρει πολλές λεπτομέρειες στο έγγραφο εργασίας.

Η κρίσιμη εξάρτηση της Ευρώπης από το σύστημα GPS σε πολυάριθμες στρατηγικές και εμπορικές εφαρμογές δεν παύει να αυξάνεται. Βάσει δεδομένων που αφορούν την τρέχουσα και ενδεχόμενη χρήση του GPS στις αγορές που συνδέονται με τις υπηρεσίες εντοπισμού του στίγματος και χρονολόγησης (κυρίως οι τομείς των μεταφορών, των επικοινωνιών και του χρηματοπιστωτικού συστήματος), είναι δυνατόν η εξάρτηση αυτή να εκφρασθεί ποσοτικά. Το κόστος για την Ευρώπη μιας διακοπής (για λόγους τεχνικούς ή άλλους) της παροχής των υπηρεσιών αυτών επί χρονικό διάστημα που περιορίζεται σε μερικές ημέρες, χωρίς να υπολογισθεί η αποσταθεροποίηση του συστήματος την οποία θα επέφερε η διακοπή αυτή, θα φθάσει το 2015 στο δισεκατομ. EUR. Το στρατηγικό αυτό στοιχείο πρέπει φυσικά να λαμβάνεται υπόψη στην ανάλυση και στο σύνολο των πλεονεκτημάτων που επιφέρει το GALILEO.

Τα πλεονεκτήματα που παρουσιάζονται στην ανάλυση κόστους-αποτελέσματος αφορούν μόνο το πλεόνασμα δραστηριοτήτων που δημιουργείται από το GALILEO σε σχέση με την ισχύουσα κατάσταση, η οποία χαρακτηρίζεται από το μονοπώλιο του GPS, επίσης αποκαλούμενη "μηδενική επιλογή" και από την ανάδυση των συστημάτων εντοπισμού του στίγματος μέσω δικτύων κινητής τηλεφωνίας (GSM, UMTS, κλπ.). Η ύπαρξη δύο ανεξαρτήτων αλλά συμβατών διαστημικών συστημάτων αναδεικνύει τα νέα πεδία εφαρμογών και χρήσεως και επιταχύνει την διείσδυση των συστημάτων πλοήγησης μέσω δορυφόρου σε πολυάριθμους τομείς, για τους οποίους είναι σημαντική η ύπαρξη διπλής πηγής. Για παράδειγμα, οι περιορισμοί εκλείψεων που ενυπάρχουν στην πλειονότητα των αστικών τοπίων περιορίζουν τη διαθεσιμότητα της παροχής υπηρεσίας εντοπισμού στίγματος περίπου στο 55% του εδάφους, ενώ η παρουσία δύο σχηματισμών δορυφόρων ανεβάζει τη διαθεσιμότητα αυτή στο 95%.

Πολυάριθμα στοιχεία συμμετέχουν στον τονισμό της διαφοράς και στην προώθηση και σε ορισμένες περιπτώσεις, στη δημιουργία σημαντικής αγοράς για το σύστημα GALILEO. Αφενός, η υψηλή αξιοπιστία του συστήματος επιτρέπει τη δημιουργία καθεστώτος εγγυήσεων και ευθύνης που δύσκολα μπορεί να προβλεφθεί με τα υπάρχοντα συστήματα δορυφορικής πλοήγησης. Αφενός, ο συνυπολογισμός της ύπαρξης και, σε ορισμένες περιπτώσεις, η άμεση ένταξη άλλων υποδομών, άλλων υπηρεσιών (UMTS) και τοπικών στοιχείων στην αρχική σύλληψη του συστήματος GALILEO, επιτρέπει τη διασφάλιση πλήρους συμβατότητας στο σύνολο της αλυσίδας υπηρεσιών που παρέχονται στους χρήστες. Υπό μορφήν πρακτικού παραδείγματος, μπορεί να αναφερθεί ο τομέας των ασφαλειών, του ελέγχου της θαλάσσιας ρύπανσης, καθώς και της πολιτικής αεροπορίας, προπομπού της χρήσεως της δορυφορικής πλοήγησης.

Σε μεθοδολογικό επίπεδο, η γενική αξιολόγηση με αφετηρία την εξέλιξη των υπαρχουσών αγορών παρέχει εκτιμήσεις, που συμπληρώνονται και επικυρώνονται από τον δεύτερο μηχανισμό που τίθεται σε εφαρμογή κατά τη φάση καθορισμού του GALILEO, δηλαδή την διαβούλευση με χρήστες και ενδεχόμενους φορείς παροχής υπηρεσιών των συστημάτων πλοήγησης (οδικές, σιδηροδρομικές, αεροπορικές και θαλάσσιες μεταφορές, συστήματα επικοινωνίας και επεξεργασίας πληροφοριών συνδεδεμένα με τη γνώση της θέσεως, επιστημονική έρευνα, κλπ.). Η σύνθεση των συλλεχθέντων δεδομένων επιτρέπει την καλύτερη διαβάθμιση των τάξεων μεγεθών στους διάφορους τομείς εφαρμογής.

Ενδεικτικά, οι εκτιμήσεις στην αγορά προϊόντων και υπηρεσιών πλοήγησης μέσω δορυφόρου επιτρέπουν την σκέψη ότι το μερίδιο της αγοράς που δημιουργείται από το GALILEO μπορεί να ανέλθει σε 9 δισεκατομ. EUR το 2015. Η ένταξη υπηρεσίας εντοπισμού στίγματος στις εφαρμογές κινητής τηλεφωνίας θα είναι κατά πάσα πιθανότητα ένας από τους σημαντικούς λόγους θεαματικής αύξησης της χρήσεως των υπηρεσιών αυτών (βλέπε παράρτημα 1).

Με το σύστημα GALILEO, η Ευρώπη θα είναι σε θέση να διεισδύσει στην αγορά προϊόντων και υπηρεσιών πλοήγησης μέσω δορυφόρου, η οποία σήμερα σε πολύ μεγάλο βαθμό κυριαρχείται από άλλους παράγοντες, μεταξύ των οποίων σε πρώτη θέση οι Ηνωμένες Πολιτείες. Αυτό θα έχει θετικό αντίκτυπο στην ανταγωνιστικότητα της ευρωπαϊκής βιομηχανίας. Τα κινητά τηλέφωνα, βλέπε οι φορητοί υπολογιστές, πρέπει να περιλάβουν μικροκύκλωμα εντοπισμού στίγματος στο εγγύς μέλλον. Η ζήτηση που θα δημιουργηθεί κατ'αυτό τον τρόπο πρέπει να επιτρέψει στην Ευρώπη να αυξήσει την παραγωγή της σε κατασκευαστικά στοιχεία και να συμπληρώσει τα πλεονεκτήματά της στον τομέα των ολοκληρωμένων συστημάτων και υπηρεσιών, ιδίως την πλοήγηση για τα αυτοκίνητα και στις υπηρεσίες τηλεματικής.

Επομένως, η μακροοικονομική ανάλυση των δαπανών και των ωφελημάτων επιτρέπει την ποσοτική έκφραση, αφενός, των καθαρών οικονομικών ωφελημάτων που προκύπτουν για τους παραγωγούς [38] (κατασκευαστές διαστημικών συστημάτων, κατασκευαστές δεκτών και εφαρμογών, φορέων παροχής υπηρεσιών, κλπ.) και, αφετέρου, των λεγομένων "κοινωνικών" ωφελημάτων, όπως η βελτίωση της ασφάλειας των μέσων μεταφοράς, η βελτιωμένη ροή της κυκλοφορίας, η καλύτερη αποτελεσματικότητα των οδικών μεταφορών που οδηγεί σε μείωση της εκπομπής βλαβερών αερίων, κλπ. Η ανάλυση αναφέρεται επίσης στη στρατηγική αξία του GALILEO, όχι μόνο από το γεγονός της συμβατότητας της υποδομής του με τα υπάρχοντα συστήματα, αλλά επίσης ως πιθανό εργαλείο ενόψει της εφαρμογής ευρωπαϊκών πολιτικών που αφορούν τις μεταφορές, τη γεωργία, το περιβάλλον κλπ. Οι υποθέσεις που αφορούν την ανάλυση περιορίζονται σε πολύ συντηρητικό πεδίο αξιών: για παράδειγμα, όσον αφορά τη μείωση της συμφορήσεως της οδικής κυκλοφορίας, μόνο ένα περιορισμένο ποσοστό αποδίδεται στο GALILEO, παρά την ύπαρξη ορισμένων αποτελεσμάτων πλέον υποσχόμενων, που προέρχονται από άλλες μελέτες.

[38] Σε μακροοικονομικό επίπεδο, οι δαπάνες σε εξοπλισμό και σε υπηρεσίες πλοήγησης για τους καταναλωτές, οι οποίοι διαθέτουν περιορισμένη αγοραστική δύναμη, περιορίζει εξίσου την αγοραστική τους δύναμη για τα προϊόντα άλλων τομέων, πράγμα το οποίο επιφέρει περιορισμένο γενικό όφελος στο επίπεδο του συνόλου των παραγωγών, λαμβάνοντας υπόψη όλους τους τομείς. Αντιθέτως, είναι προφανές ότι μόνο στο επίπεδο των παραγωγών εξοπλισμού πλοήγησης και των φορέων παροχής υπηρεσιών, η παρουσία του GALILEO δημιουργεί μεγάλο δυναμικό αγοράς και επομένως ωφελημάτων.

Τα αποτελέσματα που προέκυψαν από την μακροοικονομική ανάλυση καταδεικνύουν αντιθέτως την ανάγκη για την Ευρώπη να διασφαλίσει όσο το δυνατόν γρηγορότερα την εφαρμογή ενός συστήματος πλοήγησης. Αυξημένα ποσοστά απόδοσης που προκύπτουν από την ανάλυση καταδεικνύουν προφανώς την ενδογενή αξία ενός παρομοίου συστήματος και την ανάγκη της συμμετοχής του δημόσιου τομέα στην αρχική χρηματοδότηση του έργου. Ενόψει των διαστάσεων των αγορών και των ωφελημάτων, οι παραγωγοί θα δείξουν αυξανόμενο ενδιαφέρον για τη συμμετοχή τους και δεν υπάρχει καμία αμφιβολία ότι η ισχυρή συμμετοχή του ιδιωτικού τομέα θα καλύψει μεγάλο μέρος της χρηματοδότησης ήδη από τη φάση εφαρμογής.

4. Οι ροές εσόδων

Η εκμετάλλευση του συστήματος GALILEO πρόκειται να δημιουργήσει διάφορα είδη ειδικών εσόδων, τα οποία περιγράφονται κατωτέρω, εκ των οποίων τα πρώτα μπορούν να προέρχονται από τις τρεις προσφερόμενες υπηρεσίες (γενική, εμπορική και δημόσια), ενώ τα άλλα μόνο από τις υπηρεσίες ελεγχόμενης πρόσβασης.

1. Οι πιθανές ροές εσόδων που προέρχονται από το σύνολο των υπηρεσιών GALILEO

Η Επιτροπή πρέπει να μελετήσει τη δυνατότητα και τις μεθόδους εφαρμογής εισφοράς στους δέκτες.

Εισφορά βασιζόμενη στα δικαιώματα βιομηχανικής (ή διανοητικής) ιδιοκτησίας

Δεύτερη πηγή εσόδων μπορεί να βασίζεται σε κοινοτική νομοθεσία που επιτρέπει στον κάτοχο δικαιωμάτων βιομηχανικής (ή διανοητικής) ιδιοκτησίας να εισπράττει εισφορά επί της ανακαλύψεώς του. Αυτό υπάρχει ήδη στους τομείς της μουσικής και των βιβλίων (εισφορά επί των εγγραφών και των φωτοαντιγράφων). Αυτό θα μπορούσε εύκολα να επεκταθεί στους δέκτες GALILEO.

Σήμα ποιότητας

Ένα σήμα ποιότητας χορηγούμενο από τον φορέα εκμετάλλευσης του GALILEO θα αποτελούσε είδος χαρτοσήμου επί του δέκτου, το οποίο θα βεβαίωνε ότι το προϊόν είναι εγκεκριμένο από τον φορέα εκμετάλλευσης. Ένα τέτοιο καθεστώς δεν θα ήταν φυσικά υποχρεωτικό. Θα μπορούσε να συνοδεύεται από ορισμένες εγγυήσεις.

Όσον αφορά τους φορείς παροχής υπηρεσιών GALILEO, ο φορέας εκμετάλλευσης μπορεί να συμφωνήσει σε πιστοποίηση - παρόμοια προς την πιστοποίηση ISO - η οποία θα βεβαιώνει για την ποιότητα των υπηρεσιών. Αυτό θα αποτελούσε επιχείρημα πώλησης υπέρ εγκεκριμένης υπηρεσίας που επιτρέπει αξιόπιστη χρήση του προσφερομένου σήματος από φορέα παροχής υπηρεσίας.

Τέτοιου είδους πιστοποίηση θα αύξανε την εμπιστοσύνη στο σύστημα GALILEO, αλλά δεν αντικαθιστά την πιστοποίηση που απαιτείται από τις δημόσιες αρχές για τις λεγόμενες "ζωτικές" εφαρμογές, όπως εκείνες στον τομέα της αεροπλοΐας.

2. Οι ροές εσόδων που προέρχονται από την εμπορική υπηρεσία και, για τις λεγόμενες "ζωτικές" εφαρμογές, από τη δημόσια υπηρεσία.

Εισφορά έναντι της εξασφαλίσεως αδείας

Η σχετική εισφορά θα εθεωρείτο ως μέσο που επιτρέπει τη δημιουργία εσόδων από μία υπηρεσία. Υπό την προϋπόθεση εξασφάλισης των μέσων ελέγχου της χρήσεως του σήματος, ο φορέας εκμετάλλευσης του GALILEO μπορεί να συνάπτει συμβάσεις αδειοδότησης με τους φορείς παροχής υπηρεσιών προστιθεμένης αξίας.

Για την εμπορική υπηρεσία, σειρά συμβάσεων αδειοδότησης θα επέτρεπε τη δημιουργία αλλεπαλλήλων εσόδων.

Κωδικός PIN

Ένας κωδικός ΡΙΝ (προσωπικός αριθμός αναγνώρισης) σε μικροκύκλωμα ενσωματωμένο στους δέκτες (ανάλογο προς εκείνο που υπάρχει στα κινητά τηλέφωνα) θα επέτρεπε τη δημιουργία υπηρεσίας ελεγχομένης πρόσβασης του σήματος. Στην πράξη, ο χρήστης πρέπει να δώσει έναν κωδικό στον δέκτη, έτσι ώστε αυτός να ενεργοποιηθεί προκειμένου να λαμβάνει τα σήματα GALILEO.

Η σύναψη συμβάσεως μεταξύ του φορέα εκμετάλλευσης του GALILEO και των κατασκευαστών δεκτών είναι απαραίτητη, προκειμένου να εφαρμοστεί η λύση αυτή. Οι κώδικες πρόσβασης θα αποτελούν τμήμα της συμβάσεως που συνάπτεται μεταξύ του φορέα εκμετάλλευσης και του φορέα παροχής υπηρεσιών. Τα έσοδα θα προέρχονται από τον τελικό χρήστη ο οποίος λαμβάνει κωδικό ΡΙΝ για τον δέκτη του.

Συνεισφορά τρίτων χωρών που χρησιμοποιούν το σύστημα

Οι τρίτες χώρες ή οι περιφερειακοί διεθνείς οργανισμοί που επιθυμούν να επενδύσουν στο GALILEO μπορούν να καταβάλουν χρηματοδοτική εισφορά σε ανταλλαγή του δικαιώματος χρήσεως της εμπορικής υπηρεσίας με ορισμένες εγγυήσεις. Αυτό θα επιτρέψει την προώθηση του GALILEO και θα ενισχύσει τη διαδικασία τυποποίησης.

3ο μέρος: Οι διαχειριστικές δομές

Προς το παρόν, το πρόγραμμα GALILEO αποτελεί το αντικείμενο δικέφαλης διαχείρισης από την Επιτροπή και από την Ευρωπαϊκή υπηρεσία διαστήματος, εκ των οποίων εκάστη, ανάλογα με τους διοικητικούς και δημοσιονομικούς της κανόνες, διαχειρίζεται ορισμένο αριθμό συμβάσεων που αποσκοπούν στην ορθή εξέλιξη της φάσεως καθορισμού του προγράμματος. Αυτό έχει ως συνέπεια ιδίως ότι η Επιτροπή και η Ευρωπαϊκή υπηρεσία διαστήματος αναφέρονται σε δύο διαφορετικές "επιτροπές διαχείρισης", η πρώτη απαρτιζόμενη από τα κράτη μέλη της Ευρωπαϊκής Ένωσης και η δεύτερη από τα κράτη μέλη της Ευρωπαϊκής υπηρεσίας διαστήματος. Μία διευθύνουσα επιτροπή (Programme Management Board - Διαχειριστική επιτροπή προγράμματος), απαρτιζόμενη από έναν αντιπρόσωπο της Επιτροπής και έναν αντιπρόσωπο της Ευρωπαϊκής υπηρεσίας διαστήματος, έχει ως αποστολή, με τη βοήθεια συντονιστικού γραφείου (το GPO, GALILEO Programme Office - Γραφείο προγράμματος GALILEO), να συγκεντρώνει τα αποτελέσματα των διεξαγόμενων δράσεων και να συντάσσει συντονισμένο πρόγραμμα για το μέλλον.

Λαμβανομένης υπόψη της αύξουσας πολυπλοκότητας των δράσεων που πρόκειται να αναληφθούν από το 2001 και των διακυβευόμενων ποσών χρηματοδότησης, η συνέχιση του προγράμματος απαιτεί ότι στον βαθμό του δυνατού πρέπει να διασφαλίζεται η συνεκτικότητα της διαχείρισης και του προϋπολογισμού του, προκειμένου να είναι εγγυημένη η συμπληρωματικότητα των δράσεων που διεξάγονται από την Επιτροπή, που αποτελεί πολιτικό θεσμικό όργανο και της Ευρωπαϊκής υπηρεσίας διαστήματος, που αποτελεί τεχνικό οργανισμό.

1. Η ενδιάμεση δομή

Από τώρα μέχρις ότου εγκατασταθεί η οριστική δομή, πρέπει να δημιουργηθεί ένα πλαίσιο συντονισμένης διαχείρισης του GALILEO από τις αρχές του 2001, το οποίο θα δίδει σαφώς ρόλο πολιτικής ευθύνης στην Επιτροπή και τεχνικό στην Ευρωπαϊκή υπηρεσία διαστήματος [39].

[39] Σύμφωνα με το ψήφισμα σχετικά με την ευρωπαϊκή στρατηγική για το διάστημα, που εγκρίθηκε στις 16 Νοεμβρίου 2000, από το Συμβούλιο Έρευνας

Αυτό θα διασφαλίζεται από τα εξής:

1. κοινές και τακτικές συνεδριάσεις των δύο επιτροπών διαχείρισης που έχουν ήδη συγκροτηθεί από την Επιτροπή και την Ευρωπαϊκή υπηρεσία διαστήματος, προκειμένου να καθορίζουν από κοινού τους στρατηγικούς προσανατολισμούς του προγράμματος, δεδομένου ότι η εντολή και οι εσωτερικοί κανόνες της επιτροπής παραμένουν.

2. τη δημιουργία δομής τεχνικής διαχείρισης από την Ευρωπαϊκή υπηρεσία διαστήματος, στα πλαίσια συμβάσεως παροχής υπηρεσιών με την Επιτροπή.

2. Η οριστική δομή

Η οριστική δομή πρέπει να αποτελεί τη συνέχεια της ενδιάμεσης δομής. Πρέπει να απολαμβάνει κάποιας αυτονομίας σε νομικό και δημοσιονομικό επίπεδο σε σχέση προς τους υπεύθυνους χρηματοδοτικής εισφοράς και θα είναι ο κύριος του έργου του GALILEO. Επομένως, θα διαθέτει προϋπολογισμό ο οποίος θα συγκεντρώνει όλες τις συμμετοχές στο πρόγραμμα. Όταν το σύστημα GALILEO θα είναι λειτουργικό, η διαχείριση θα γίνεται από φορέα ιδιωτικού δικαίου (επιφορτισμένο ιδίως με την διάθεση στο εμπόριο των υπηρεσιών που προσφέρονται από το GALILEO και την συντήρηση του συστήματος), υποκείμενο, προφανώς, στους κοινοτικούς κανόνες επί του θέματος.

Η Επιτροπή πρόκειται να υποβάλει τις κατάλληλες προτάσεις.

ΣΥΜΠΕΡΑΣΜΑ

Η Επιτροπή θεωρεί ότι:

-η δορυφορική ραδιοπλοήγηση αποτελεί βασική τεχνολογία για την ανάπτυξη των οικονομιών μας και ότι η εφαρμογή, προς το σκοπό αυτό, δορυφορικού σχηματισμού της Ευρωπαϊκής Ένωσης είναι απαραίτητη για την προστασία της ανεξαρτησίας της.

-βάσει των αποτελεσμάτων των μελετών κόστους/αποτελέσματος, το πρόγραμμα GALILEO είναι αποδοτικό και επαρκώς ελκυστικό, ώστε να μην είναι πλέον απαραίτητες δημόσιες χρηματοδοτήσεις υπό μορφήν επιδοτήσεων από το 2007.

-για τη φάση ανάπτυξης και επιβεβαίωσης (2001-2005), είναι προγραμματισμένη η απαραίτητη χρηματοδότηση βάσει δημοσίων επιδοτήσεων, χωρίς να είναι απαραίτητο να ζητηθούν συμπληρωματικές δημόσιες εισφορές στο πλαίσιο του κοινοτικού προϋπολογισμού ή εκείνου της Ευρωπαϊκής υπηρεσίας διαστήματος.

-η χρηματοδότηση της φάσεως εφαρμογής, η οποία συνίσταται στην κατασκευή και στην εκτόξευση δορυφόρων, καθώς και στην εγκατάσταση του δικτύου επίγειων υποδομών, θα καταστήσει απαραίτητη επένδυση εκ μέρους του ιδιωτικού τομέα ύψους 1,5 δισεκατομ. EUR. προς το σκοπό αυτό, θα δημιουργηθεί σύμπραξη δημοσίου-ιδιωτικού τομέα από τη φάση ανάπτυξης και επιβεβαίωσης.

-η δημιουργία σύμπραξης δημοσίου-ιδιωτικού τομέα απαιτεί νομικό και δημοσιονομικό πλαίσιο όσο το δυνατόν γρηγορότερα και:

*ήδη από το 2001 πρέπει να δημιουργηθεί προσωρινή δομή συντονισμένης διαχείρισης του έργου GALILEO, η οποία θα συνδέει την Επιτροπή και την Ευρωπαϊκή υπηρεσία διαστήματος.

*θα προετοιμαστούν από την Επιτροπή οι απαραίτητες προτάσεις για τη δημιουργία οριστικής δομής, η οποία θα διαθέτει προϋπολογισμό επενδύσεων που θα προέρχεται από την συνένωση όλων των ταμείων που επηρεάζονται από το έργο.

*πρέπει να διασφαλίζεται ο έλεγχος του έργου EGNOS από τη δομή αυτή.

*κάθε χρόνο, πρέπει να υποβάλλεται έκθεση προς το Συμβούλιο και προς το Ευρωπαϊκό Κοινοβούλιο σχετικά με την εξέλιξη του φακέλου, σχετικά με την εγκατάσταση των δομών διαχείρισης του προγράμματος και πριν από το Δεκέμβριο 2004 να υπάρχει εκεί η περιγραφή της χρηματοδότησης της φάσεως εφαρμογής (2006-2007).

ΠΑΡΑΡΤΗΜΑΤΑ

Παράρτημα 1: Η αγορά της δορυφορικής πλοήγησης

Οι διαστάσεις των αγορών και η κατανομή ανά τμήμα εφαρμογής

(i) Συγκεντρωτικός πίνακας της αγοράς σε δισεκατομ. EUR

>ΘΕΣΗ ΠIΝΑΚΑ>

(ii) Διαστάσεις της ευρωπαϊκής αγοράς δορυφορικής πλοήγησης 1999 - 2005

>ΘΕΣΗ ΠIΝΑΚΑ>

(iii) Παγκόσμια αγορά GALILEO το 2015

Εφαρμογή // 2015

Εκατομ. EUR

Οδηγοί (όλα τα οχήματα) // 12600

Υπηρεσία εντοπισμού στίγματος/επικοινωνίας // 5100

Πεζοί // 1500

Διαχείριση οχημάτων // 900

Παρακολούθηση οχημάτων // 600

Πλοήγηση αναψυχής // 190

Ατομική πλοήγηση // 120

Οδική κατεύθυνση // 110

Χαρτογραφία // 100

Υπηρεσίες έκτακτης ανάγκης // 150

Υπόλοιπα // 750

Σύνολο // (22 δισεκατομ. EUR

Παράρτημα 2: η υπηρεσία έρευνας και διάσωσης (SAR)

Η προσέγγιση που ακολουθείται στο πρόγραμμα GALILEO για την παροχή υπηρεσίας έρευνας και διάσωσης προς τους χρήστες στηρίζεται στις αρχές του συστήματος ανθρωπιστικού προσανατολισμού και διεθνούς δημόσιας υπηρεσίας « COSPAS-SARSAT », βελτιώνοντας την αποτελεσματικότητα των επιχειρήσεων έρευνας και διάσωσης.

Ισχύουσα κατάσταση

Το ισχύον σύστημα COSPAS-SARSAT αποτελείται από 4 δορυφόρους σε χαμηλή τροχιά και 3 γεωστατικούς δορυφόρους, οι οποίοι ερευνούν και εντοπίζουν τα θαλάσσια και αεροναυτικά μηνύματα κινδύνου. Ακολούθως, οι πληροφορίες αυτές μεταδίδονται στα κέντρα ελέγχου αποστολών και στη συνέχεια στα κέντρα συντονισμού των ερευνών που είναι επιφορτισμένα με την οργάνωση και την αποστολή των σωστικών δυνάμεων.

Οι ιδρυτικές χώρες είναι οι Ηνωμένες Πολιτείες, ο Καναδάς, η Γαλλία και η Ρωσία. Πολλές χώρες, ιδίως στην Ευρώπη, διαθέτουν σταθμό επεξεργασίας δεδομένων.

Προβλεπόμενη βελτίωση

Οι σημερινές επιδόσεις του συστήματος COSPAS-SARSAT και οι αναμενόμενες επιδόσεις της υπηρεσίας SAR GALILEO συνοψίζονται στον κατωτέρω πίνακα:

>ΘΕΣΗ ΠIΝΑΚΑ>

Για τη βελτίωση της υπηρεσίας έρευνας και διάσωσης, προβλέπεται η σύνδεση με τις κλασικές υπηρεσίες αναζήτησης των σημάτων κινδύνου στη ζώνη των 406 MHz με τις δυνατότητες εντοπισμού του στίγματος και μόνιμης κάλυψης του GALILEO και η θέση σε εφαρμογή συμπληρωματικών συνδέσεων που αποσκοπούν στη διασφάλιση της διάδοσης και της διαχείρισης των σημάτων κινδύνου.

Πράγματι, η χρήση του σχηματισμού των 30 δορυφόρων και του αντιστοίχου τμήματος εδάφους θα βελτιώσει σε πολλά σημεία τις επιδόσεις του ισχύοντος συστήματος:

-συνεχής και πολυδορυφορική κάλυψη όλων των σημείων της επιφάνειας της γης, περιλαμβανομένων των πολικών ζωνών.

-μείωση του χρόνου μετάδοσης χάρις στη συνεχή ορατότητα εκάστου δορυφόρου από σταθμό εδάφους.

-ακρίβεια του μετρικού εντοπισμού, με τη χρήση δεκτών πλοήγησης ενσωματωμένων στους ραδιοφάρους και βελτίωση της ακρίβειας εντοπισμού « Doppler » για τους ραδιοφάρους που δεν είναι εξοπλισμένοι με δέκτες GALILEO.

-βελτίωση των πιθανοτήτων λήψεως μηνυμάτων κινδύνου, χάρη στην ταυτόχρονη ορατότητα πολλών δορυφόρων, υπό διαφορετικές γωνίες ύψους.

-μείωση του όγκου και του κόστους των ραδιοφάρων κινδύνου, με εκμετάλλευση συγχρόνως των επιδόσεων του συστήματος και της δυναμικότητας τεχνολογικής ολοκλήρωσης, στον ορίζοντα του 2008.

Εκτός από τις σημαντικές αυτές βελτιώσεις του ισχύοντος συστήματος, προβλέπεται να ενσωματωθούν νέες υπηρεσίες, βασιζόμενες στο μεγαλύτερο μέρος τους στη χρήση επικοινωνιακής σύνδεσης προς τα πρόσωπα σε κατάσταση κινδύνου. Η σύνδεση αυτή που ονομάζεται "οδός επιστροφής", θα επιτρέψει στις ομάδες διάσωσης να επιβεβαιώνουν στα θύματα τη λήψη του μηνύματός τους κινδύνου και την εκκίνηση επιχειρήσεων διασώσεως. Η οδός αυτή επιστροφής θα επιτρέψει επίσης την ανάπτυξη άλλων τύπων εφαρμογών, όπως η άρση της αμφιβολίας (λανθασμένο σήμα κινδύνου ή υπόθεση δυστυχήματος). η πρόληψη δυστυχημάτων (προειδοποίηση κινδύνου). ο συντονισμός των αποστολών διάσωσης στον τόπο καταστροφής ...

Η εφαρμογή υπηρεσίας «Search and Rescue» από το σύστημα GALILEO θα οδηγήσει τις χώρες της Ευρωπαϊκής Ένωσης να συμμετάσχουν στο πρόγραμμα έρευνας και διάσωσης COSPAS-SARSAT, μαζί με τις χώρες που είναι μέλη της διακυβερνητικής συμφωνίας και φορείς παροχής του διαστημικού τμήματος (Ηνωμένες Πολιτείες, Γαλλία, Καναδάς και Ρωσία), μεταφέροντας έτσι στο διεθνές προσκήνιο τη θέλησή τους να συμμετάσχουν σε πρόγραμμα μεγάλου βεληνεκούς ανθρωπιστικού χαρακτήρα.

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

Παράρτημα 3 : Το σχέδιο ανάπτυξης του συστήματος GALILEO

>ΘΕΣΗ ΠIΝΑΚΑ>

>ΑΝΑΦΟΡΑ ΣΕ ΓΡΑΦΗΚΟ>

Τροχιά πρώτου δορυφόρου

Παράρτημα 4 : Η ενσωμάτωση του EGNOS στο σύστημα GALILEO

1. Πλαίσιο

Σύμφωνα με το αίτημα του Συμβουλίου του Δεκεμβρίου 94 [40], το σύστημα EGNOS σχεδιάστηκε ως συμπλήρωμα του GPS και του GLONASS. Το EGNOS αποτελεί επίσης την πρώτη ευρωπαϊκή πρωτοβουλία στο χώρο της δορυφορικής πλοήγησης.

[40] Ψήφισμα του Συμβουλίου της 19.12.94 σχετικά με την ευρωπαϊκή συμμετοχή στην ανάπτυξη παγκοσμίου δορυφορικού συστήματος πλοήγησης (GNSS) -ΕΕ C 379 της 31.12.94, σ.2

Το EGNOS θα επιφέρει σημαντικά οικονομικά πλεονεκτήματα στους χρήστες του και θα επιτρέψει, για παράδειγμα μακροπρόθεσμα, την αποξήλωση ορισμένων υποδομών συμβατικής πλοήγησης.

Ωστόσο, το σύστημα έχει ορισμένους περιορισμούς, οι οποίοι μειώνουν τα ενδεχόμενα πλεονεκτήματά του: εξαρτάται απόλυτα από τον σχηματισμό GPS, πέρα από οποιονδήποτε ευρωπαϊκό έλεγχο, οι γεωστατικοί δορυφόροι του δεν καλύπτουν πλήρως τις σκανδιναβικές περιοχές της Ευρώπης και το σχέδιο αυτό εφαρμόστηκε σε περιφερειακή βάση (Ευρώπη, Βόρειο Αμερική) και όχι παγκοσμίως.

Η ανάγκη παράκαμψης των περιορισμών αυτών (αλλά επίσης και παροχής νέων υπηρεσιών) αποτελεί έναν από τους λόγους ανάπτυξης του συστήματος GALILEO.

Το σύστημα EGNOS περιλαμβάνει σύστημα προειδοποίησης των δυσλειτουργιών (η έννοια της ακεραιότητας), το οποίο δεν διαθέτουν οι σχηματισμοί GPS και GLONASS. Η παροχή της υπηρεσίας αυτής είναι απαραίτητη για τους χρήστες του τομέα μεταφορών που επιθυμούν να διαθέτουν σήμα GPS υπό αξιόπιστες προϋποθέσεις. Κατ' αυτόν τον τρόπο η υπηρεσία EGNOS ανταποκρίνεται σε διεθνές πρότυπο, το οποίο εφαρμόζεται από την πολιτική αεροπορία.

Η ταχεία διάδοση στο εμπόριο του EGNOS θα επιτρέψει όχι μόνο την δημιουργία αγοράς, αλλά την κινητοποίηση του ενδιαφέροντος των μελλοντικών ιδιωτικών εταίρων του GALILEO.

Η απαραίτητη υποδομή για το σύστημα EGNOS θα ενταχθεί προοδευτικά σε εκείνη του GALILEO, διατηρώντας οπωσδήποτε τα ελάχιστα απαραίτητα στοιχεία για την παροχή μέχρι περίπου το 2015 μιας υπηρεσίας συμμορφούμενης προς τα διεθνή πρότυπα.

Οι υποδομές του EGNOS και του GALILEO πρέπει να είναι ολοκληρωμένες και η διαχείρισή τους να γίνεται κατά κεντρικό τρόπο.

2. Η ενσωμάτωση του συστήματος EGNOS στο σύστημα GALILEO

Η αρχιτεκτονική

Το σύστημα GALILEO, όπως προκύπτει από τη φάση καθορισμού, θα επιτρέψει βέλτιστη ενσωμάτωση του EGNOS, η οποία θα εξελιχθεί σε τρία στάδια.

Κατά τη διάρκεια του πρώτου, από το 2003, το EGNOS [41] θα επιτρέψει την έγκαιρη εισαγωγή εγγυημένης υπηρεσίας, βασιζόμενης σε σύστημα προειδοποίησης των δυσλειτουργιών του GPS (ακεραιότητα).

[41] Το επίγειο τμήμα του EGNOS θα περιλαμβάνει :

Το 2008 , η υποδομή του EGNOS ενσωματώθηκε στην αρχιτεκτονική του GALILEO, μέχρις ότου ξεκινήσει η λειτουργία του τελευταίου αυτού. Οι επιπτώσεις της ενσωμάτωσης αυτής μπορούν να συνοψισθούν ως εξής:

-η διάταξη στο χώρο των σταθμών ελέγχου του EGNOS και άλλων υποδομών θα εξορθολογιστεί, ώστε να αποτελέσουν επίσης έναν από τα στοιχεία ελέγχου του GALILEO.

-διατηρούνται οι σταθμοί αναφοράς και ανοδικής σύνδεσης του EGNOS.

-τα δυναμικά επικοινωνίας του EGNOS ενισχύονται, ώστε να ενσωματωθούν στο επίγειο τμήμα του GALILEO.

-μέχρι περίπου το 2015, οι γεωστατικοί δορυφόροι θα διατηρηθούν σε δραστηριότητα με χρήσιμο φορτίο πλοήγησης.

Από την ημερομηνία αυτή, η υπηρεσία GPS με εγγύηση ακεραιότητας θα παρέχεται εξ ολοκλήρου από το GALILEO και ενδεχομένως από το ίδιο το GPS III. Η βελτιστοποίηση μακροπρόθεσμα του επίγειου τμήματος του EGNOS θα επιτρέψει την παροχή καλύτερης υπηρεσίας σε χαμηλότερη τιμή προς τους χρήστες.

Η διαχείριση

Ο έλεγχος του έργου του EGNOS θα αναληφθεί από την δομή που θα τεθεί σε εφαρμογή για το GALILEO.

Από το 2001, θα ξεκινήσει η διαδικασία επιλογής [42] που αποσκοπεί στην επιλογή του φορέα που θα είναι σε θέση να αναλάβει τη λειτουργία του EGNOS από την τριμερή ευρωπαϊκή ομάδα, που απαρτίζεται από την Επιτροπή, την ευρωπαϊκή υπηρεσία διαστήματος και το Eurocontrol, το οποίο προς το παρόν είναι ο υπεύθυνος διαχείρισης του EGNOS.

[42] Ο φορέας εκμετάλλευσης του EGNOS πρόκειται να επιλεγεί το 2001 προκειμένου να αναλάβει τις υποδομές του EGNOS σύμφωνα με σύμβαση που πρέπει ιδίως να αναφέρεται στα εξής :

Η διαχείριση του EGNOS θα ανατεθεί με σύμβαση από τον κύριο του έργου στον επιλεγμένο φορέα εκμετάλλευσης. Η διάρκειά του θα περιορίζεται - πρέπει να επανεξεταστεί προηγουμένως - από την ημερομηνία θέσεως σε λειτουργία του GALILEO.

ΠΑΡΑΡΤΗΜΑ 5 : ΣΥΓΚΕΝΤΡΩΤΙΚΗ ΠΕΡΙΓΡΑΦΗ ΤΟΥ ΣΥΣΤΗΜΑΤΟΣ GALILEO

ΟΙ ΥΠΗΡΕΣΙΕΣ

Το GALILEO αποτελεί πολιτικό πρόγραμμα. Διασφαλίζει παγκόσμια κάλυψη και προσφέρει τρεις υπηρεσίες:

1. Υπηρεσία γενικού ενδιαφέροντος:

-ελεύθερη πρόσβαση στα σήματα.

-έλλειψη πληροφοριών ακεραιότητας του χρησιμοποιουμένου συστήματος.

2. Εμπορική υπηρεσία:

-περιορισμένη πρόσβαση.

-διάθεση πληροφοριών ακεραιότητας.

-παρουσίαση ώρας με μεγάλη ακρίβεια (100 νανοδευτερολέπτων)

3. Δημόσια υπηρεσία:

Υπηρεσίες συνδεόμενες με την ασφάλεια των ατόμων :

-πληροφορίες σχετικά με την ποιότητα του σήματος (ακεραιότητα : προειδοποίηση του χρήστη σχετικά με ανωμαλία εντός 6 δευτερολέπτων).

-υπηρεσία διαθέσιμη 99,9 % του χρόνου.

-περιορισμένη πρόσβαση.

Υπηρεσίες που επιτρέπουν δραστηριότητα ρύθμισης (πολιτική μεταφορών ή άλλες) ή επιχειρήσεις δημοσίων αρχών :

-ίδιες επιδόσεις.

-εγγυημένη και πιστοποιημένη υπηρεσία ελεγχόμενης πρόσβασης.

Έρευνα και διάσωση :

-δραστηριοποίηση σε περίπτωση κινδύνου.

-"βεβαίωση παραλαβής" που αποστέλλεται αμέσως στο θύμα ατυχήματος.

Όλες οι υπηρεσίες αυτές επιτρέπουν ανταλλαγή διπλής κατευθύνσεως των ατομικών μηνυμάτων, που πιστοποιούν τον εντοπισμό στίγματος μέσω των υπαρχόντων συστημάτων (ή μέσω των δορυφόρων GALILEO - επιλογή που θα ισχύσει το 2001).

ΤΟ ΣΥΣΤΗΜΑ

1) Τα σήματα :

Κάθε υπηρεσία απαιτεί ταυτόχρονη εκπομπή σε δύο ζώνες συχνοτήτων.

Η βασική λύση που παρουσιάζεται στην ανακοίνωση αυτή βασίζεται στα εξής :

σενάριο συχνοτήτων αποτελούμενο από τις ζώνες που εκμισθώνονται στην CMR 2000 (επιλογή που πρόκειται να ισχύσει το 2001).

μελέτη σεναρίου που απαιτεί διαπραγμάτευση με τους ρώσους ή τους αμερικανούς και επιτρέπει καλύτερη βελτιστοποίηση των προσφερομένων υπηρεσιών.

2) Η αρχιτεκτονική :

Σχηματισμός 30 δορυφόρων σε μέση τροχιά.

Το σύνολο του συστήματος επωφελείται ασφάλισης παρόμοιας προς τις ευαίσθητες δημόσιες υποδομές.

Το σύστημα είναι παγκόσμιο και η ακεραιότητα είναι κατανεμημένη παγκοσμίως. Εξάλλου, επιτρέπει σε κάποια περιοχή (το πολύ 8 για ολόκληρη τη γη) να εξατομικεύει το σήμα ακεραιότητας.

Οι τοπικοί σταθμοί ανα